<p>পেন্টাগনের শীর্ষ পর্যায়ে বড় ধরনের রদবদলের অংশ হিসেবে বৃহস্পতিবার মার্কিন সেনাপ্রধান জেনারেল র&zwj;্যান্ডি জর্জকে বরখাস্ত করেছেন প্রতিরক্ষামন্ত্রী পিট হেগসেথ। রয়টার্সকে এ তথ্য নিশ্চিত করেছেন মার্কিন প্রতিরক্ষা দপ্তরের দুই কর্মকর্তা ও এক সংশ্লিষ্ট ব্যক্তি।</p>

<p>পেন্টাগন অবশ্য বিষয়টিকে &lsquo;অবসর&rsquo; হিসেবে উল্লেখ করেছে। তারা জানিয়েছে, ৪১তম আর্মি চিফ অব স্টাফ র&zwj;্যান্ডি জর্জ &lsquo;অবিলম্বে অবসরে যাচ্ছেন&rsquo;। তবে তাঁর মেয়াদের আরও এক বছরের বেশি সময় বাকি ছিল। এক বিবৃতিতে পেন্টাগন তাঁর কয়েক দশকের সেবার জন্য কৃতজ্ঞতা জানিয়ে বলেছে, &lsquo;আমরা তাঁর অবসর জীবনের জন্য শুভকামনা জানাই।&rsquo;</p>

<p>জেনারেল জর্জের হঠাৎ বিদায়ের কোনো সুনির্দিষ্ট কারণ জানায়নি যুক্তরাষ্ট্রের প্রতিরক্ষা দপ্তর।</p>

<p>রয়টার্সের প্রতিবেদনে বলা হয়েছে, পিট হেগসেথ প্রতিরক্ষা বিভাগকে নতুনভাবে সাজাতে দ্রুত পদক্ষেপ নিয়েছেন। তিনি প্রেসিডেন্ট ডোনাল্ড ট্রাম্পের জাতীয় নিরাপত্তা এজেন্ডা বাস্তবায়ন করতে চান। সে কারণে জেনারেল এবং অ্যাডমিরালদের বরখাস্ত করছেন।</p>

<p>তবে জেনারেল জর্জের হঠাৎ বিদায়ের কোনো সুনির্দিষ্ট কারণ না জানালেও পেন্টাগন বিষয়টিকে &lsquo;অবসর&rsquo; হিসেবে উল্লেখ করেছে। যদিও তার মেয়াদ আরও এক বছরের বেশি সময় বাকি ছিল।</p>

<p>সূত্র: রয়টার্স</p>