<p>বগুড়ার আদমদীঘি উপজেলার সান্তাহার জংশন শহরের রেলগেট এলাকায় অবৈধ দোকানের জায়গা বৃদ্ধি করাকে কেন্দ্র করে সন্ত্রাসীদের ছুরিকাঘাতে গুরুতর আহত হয়েছেন সান্তাহার পৌর বিএনপি&rsquo;র সহ-সভাপতি ইকবাল হোসেন।</p>

<p>শনিবার (২ মে) দুপুরে এ হামলার ঘটনা ঘটে। প্রত্যক্ষদর্শীরা জানান, ইকবাল হোসেন রেলওয়ে সুইচ কেবিনের পাশে বন্ধুদের সঙ্গে অবস্থান করছিলেন। এ সময় রেলগেট এলাকার একটি পুরাতন নর্থ কেবিনের পশ্চিম পাশে অবৈধ দোকান সম্প্রসারণ নিয়ে দুই পক্ষের মধ্যে বিরোধ দেখা দিলে তিনি ঘটনাস্থলে যান।<br />
একপর্যায়ে কথা কাটাকাটির জেরে এক সন্ত্রাসী ইকবালের পেটে ছুরিকাঘাত করে পালিয়ে যায়। পরে স্থানীয়রা তাকে উদ্ধার করে নওগাঁ সদর হাসপাতালে ভর্তি করেন।</p>

<p>পৌর বিএনপি&rsquo;র সাবেক সাংগঠনিক সম্পাদক গুড্ডু এহসান জানান, চিকিৎসকরা জানিয়েছেন ইকবাল হোসেন বর্তমানে আশঙ্কামুক্ত। তার পেটে ১২টি সেলাই দেওয়া হয়েছে।</p>

<p>এ বিষয়ে সান্তাহার রেলওয়ে থানার ওসি হাবিবুর রহমান বলেন, এখনো কোনো মামলা দায়ের হয়নি। তবে কেউ অভিযোগ দিলে আইনগত ব্যবস্থা নেওয়া হবে।</p>