<p>দেশের মোবাইল ফোন শিল্পে শৃঙ্খলা ফিরিয়ে আনা এবং নিরাপদ ডিজিটাল পরিবেশ গড়ার লক্ষ্যে সম্প্রতি কার্যকর হওয়া ন্যাশনাল ইকুইপমেন্ট আইডেন্টিটি রেজিস্ট্রার (এনইআইআর) ব্যবস্থাকে স্বাগত জানিয়েছে বাংলাদেশ মোবাইলফোন ইন্ডাস্ট্রি ওনার্স অ্যাসোসিয়েশন (এমআইওবি)।&nbsp;</p>

<p>মঙ্গলবার (৬ জানুয়ারি) রাজধানীর ইন্টারকন্টিনেন্টাল হোটেলে আয়োজিত সংবাদ সম্মেলনে সংগঠনটি এই উদ্যোগকে &lsquo;নিরাপদ বাংলাদেশ&rsquo;র পথে একটি মাইলফলক হিসেবে বর্ণনা করে।</p>

<p>ন্যাশনাল ইকুইপমেন্ট আইডেন্টিটি&nbsp;রেজিস্ট্রার (এনইআইআর) অত্যন্ত গুরুত্বপূর্ণ কারণ এটি মোবাইল ফোনের তথ্য সংবলিত একটি কেন্দ্রীয় ডাটাবেজ ব্যবস্থা, যা প্রতিটি মোবাইল ফোনের আইএমইআই নম্বর বিটিআরসির ডাটাবেজের সাথে যাচাই করে। এনইআইআর নতুন বছরের ১ জানুয়ারি পূর্ণাঙ্গভাবে কার্যকর করা হয়েছে। এতে ভোক্তার মোবাইল ফোন চুরি ও ছিনতাই রোধ, চুরি হওয়া বা অবৈধ আইএমইআই-সম্পন্ন&nbsp;ফোন শনাক্ত করা ও বন্ধ করা সহজ হবে। অবৈধভাবে আইএমইআই পরিবর্তন বা ক্লোনিং বন্ধ করে জালিয়াতি করা সম্ভব হবে না। ডিজিটাল প্লাটফর্মে প্রতারণা ও অপরাধমূলক কর্মকাণ্ড উল্লেখযোগ্যভাবে হ্রাস পাবে।</p>

<p>অবৈধ পথে আসা মোবাইল ফোন বন্ধ হওয়ায় সরকার বিপুল পরিমাণ শুল্ক ও রাজস্ব পাবে। এমআইওবি&rsquo;র তথ্যমতে, স্থানীয়ভাবে বাংলাদেশে মোবাইল উৎপাদন একটি শক্তিশালী শিল্পে পরিণত হয়েছে।</p>

<p>সংবাদ সম্মেলনে এমআইওবি গভীর উদ্বেগের সাথে জানায় যে, এনইআইআর বাস্তবায়নের বিরোধিতায় একদল অবৈধ ব্যবসায়ী বিটিআরসি কার্যালয়ে ভাঙচুর ও বিশৃঙ্খলা সৃষ্টি করেছে। সরকার স্মার্টফোন আমদানিতে শুল্ক কমানোর ঘোষণা দেওয়া সত্ত্বেও এই গোষ্ঠীটি জনমনে বিভ্রান্তি ছড়াচ্ছে এবং বৈধ দোকানগুলোতে হামলা ও হুমকি দিচ্ছে।</p>

<p>এমআইওবি&rsquo;র সভাপতি জাকারিয়া শহীদের বলেন, &lsquo;এনইআইআর বাস্তবায়ন মোবাইল শিল্পে স্বচ্ছতা নিশ্চিত করার একটি সময়োপযোগী উদ্যোগ। বিটিআরসি কার্যালয়ে ভাঙচুরের মতো সহিংস কর্মকাণ্ড শুধু জনশৃঙ্খলা নয় বরং বিদেশি বিনিয়োগের ওপরও নেতিবাচক প্রভাব ফেলছে।&rsquo;</p>

<p>বর্তমান পরিস্থিতি ও আগামী পদক্ষেপ সম্পর্কে সংবাদ সম্মেলনে জানানো হয়, সরকার ১ জানুয়ারি থেকে এনইআইআর চালুর পাশাপাশি শুল্ক কমানোর যে নীতি গ্রহণ করেছে, তা বৈধ আমদানিকারক ও স্থানীয় উৎপাদকদের জন্য একটি সমতল ক্ষেত্র তৈরি করবে।</p>

<p>এমআইওবি মনে করে, ভবিষ্যৎ বিনিয়োগ সুরক্ষায় সরকারকে এই কঠোর অবস্থানে অবিচল থাকতে হবে।</p>