<p>ময়মনসিংহের ঈশ্বরগঞ্জে অটোরিকশা ও মোটরসাইকেলের মুখোমুখি সংঘর্ষে দুইজন নিহত হয়েছেন। গুরুতর আহত হয়েছেন আরও তিনজন।</p>

<p>মঙ্গলবার (৭ এপ্রিল) বিকেলে ময়মনসিংহ কিশোরগঞ্জ সড়কের মাইজবাগ বৈরাটি গোরস্তান মাদ্রাসার সামনে এই ঘটনা ঘটে।</p>

<p>নিহতরা হলেন, উপজেলার সাধুরগোলা গ্রামের আব্দুল হাইয়ের ছেলে জাহিদ (১৬ ) ও রাজিবপুর ইউনিয়নের দেবস্থান গ্রামের মৃত জহির উদ্দিনের ছেলে হাজির উদ্দিন (৬৫)।</p>

<p>ঈশ্বরগঞ্জ ফায়ার সার্ভিসের স্টেশন কর্মকর্তা রাম প্রসাদ পাল দুর্ঘটনায় দু&rsquo;জনের মৃত্যুর বিষয়টি নিশ্চিত করেছেন।</p>

<p>পুলিশ ও স্থানীয় সুত্র জানায়, ময়মনসিংহ-কিশোরগঞ্জ আঞ্চলিক সড়কে একটি যাত্রীবাহি অটোরিকশা ঈশ্বরগঞ্জ থেকে নান্দাইলের দিকে যাচ্ছিল। ময়মনসিংহ-কিশোরগঞ্জ সড়কের মাইজবাগ বৈরাটি গোরস্তান মাদরাসা এলাকায় বিপরীত দিক থেকে আসা দ্রুত গতির মোটরসাইকেলের সাথে মুখোমুখি সংঘর্ষে ঘটনাস্থলেই দুইজন নিহত হন। এ ঘটনায় গুরুতর আহত হয় আরও তিনজন। তাদেরকে উদ্ধার করে স্থানীয় ঈশ্বরগঞ্জ উপজেলা স্বাস্থ্য কমপ্লেক্সে পাঠানো হয়।</p>

<p>ঈশ্বরগঞ্জ ফায়ার সার্ভিসের স্টেশন কর্মকর্তা রাম প্রসাদ পাল বলেন, সড়ক দুর্ঘটনার খবর পাওয়ার সাথে সাথে ঘটনাস্থলে গিয়ে মরদেহ উদ্ধার করে পুলিশের কাছে হস্তান্তর করা হয়েছে।</p>

<p>ঈশ্বরগঞ্জ থানার ভারপ্রাপ্ত কর্মকর্তা (ওসি) রবিউল আজম বলেন, অটোরিকশা মোটরসাইকেল মুখোমুখি সংঘর্ষে দুইজন নিহতের ঘটনায় পুলিশ মরদেহ দুটি উদ্ধার করেছে। দুর্ঘটনা কবলিত গাড়ি দুটি জব্দ করা হয়েছে। এ ব্যাপারে আইনি ব্যাবস্থা প্রক্রিয়াধীন।</p>