<p>মাদারীপুর জেলার শিবচরে পেট্রোল মজুদ করে বেশি দামে বিক্রির অভিযোগে এক দোকান মালিককে জরিমানা করেছে ভ্রাম্যমাণ আদালত।</p>

<p>মঙ্গলবার (২৪ মার্চ) বিকেলের দিকে উপজেলার দ্বিতীয় খণ্ড ইউনিয়নের নদীরপাড় বাজারে অভিযান পরিচালনা করেন ভ্রাম্যমাণ আদালতের নির্বাহী ম্যাজিস্ট্রেট ও শিবচর উপজেলা নির্বাহী কর্মকর্তা (ইউএনও) এইচ. এম. ইবনে মিজান।</p>

<p>জানা গেছে, পেট্রোল মজুদ করে বেশি দামে বিক্রি করা হচ্ছে এমন অভিযোগের ভিত্তিতে অভিযান পরিচালনা করে ভ্রাম্যমাণ আদালত। এ সময় &lsquo;মেজবা স্টোর&rsquo; নামের একটি দোকানে পেট্রোল মজুদ রেখে অতিরিক্ত দামে বিক্রির প্রমাণ পাওয়ায় দোকান মালিককে ৫ হাজার টাকা জরিমানা করা হয়। অভিযান চলাকালে দোকানে থাকা প্রায় ৪০ লিটার পেট্রোল জব্দ করা হয়। এর আগে আরও দুটি দোকান থেকে প্রায় ৬০ লিটার পেট্রোল জব্দ করা হয়। জব্দকৃত এসব পেট্রোল পরে ন্যায্যমূল্যে মোটরসাইকেলসহ স্থানীয় পেট্রোলচালিত যানবাহনে সরবরাহ করা হয়েছে।</p>

<p>শিবচর উপজেলা নির্বাহী কর্মকর্তা এইচ. এম. ইবনে মিজান বলেন, &lsquo;আমরা প্রায় ১০০ লিটার পেট্রোল উদ্ধার করেছি, যা ন্যায্যমূল্যে বিক্রি করা হয়েছে। এছাড়া পেট্রোল মজুদ করে অতিরিক্ত দামে বিক্রির অপরাধে একজনকে জরিমানা করা হয়েছে। এ ধরনের অভিযান অব্যাহত থাকবে।&rsquo;</p>

<p>তিনি আরও বলেন, &lsquo;কারও কাছে পেট্রোল মজুদের তথ্য থাকলে উপজেলা প্রশাসনকে জানিয়ে সহযোগিতা করার জন্য সকলের প্রতি আহ্বান জানানো হচ্ছে।&rsquo;</p>