<p>&lrm;রাজধানীর ঢাকা-৪ আসনের অধিকাংশ এলাকায় দীর্ঘদিন ধরে গ্যাস সরবরাহ সংকট তীব্র আকার ধারণ করেছে বলে জানিয়েছেন সংসদ সদস্য সৈয়দ জয়নুল আবেদীন। তার দাবি, এ আসনের প্রায় ৭৫ শতাংশ গ্রাহকের বাসায় নিয়মিত গ্যাস পৌঁছাচ্ছে না, যা প্রায় তিন বছর ধরে চলমান রয়েছে। ফলে দৈনন্দিন জীবনযাপন, বিশেষ করে রান্নাবান্নায় বাসিন্দারা চরম দুর্ভোগে পড়েছেন।</p>

<p>শনিবার (১১ এপ্রিল) কদমতলীর জনতাবাগ এলাকায় অবস্থিত ব্ল্যাক স্টোন ইসলামিক ইন্টারন্যাশনাল স্কুল অ্যান্ড কলেজে আয়োজিত বার্ষিক ক্রীড়া প্রতিযোগিতা ও পুরস্কার বিতরণ অনুষ্ঠানে প্রধান অতিথির বক্তব্যে তিনি এসব কথা বলেন।</p>

<p>&lrm;এমপি সৈয়দ জয়নুল আবেদীন আরও বলেন, ঢাকা-৪ আসনের বাসিন্দারা নানাবিধ নাগরিক সুবিধা থেকে বঞ্চিত। এলাকার সড়ক ও ড্রেনেজ ব্যবস্থা অত্যন্ত নাজুক অবস্থায় রয়েছে। এছাড়া নয়টি ওয়ার্ডে পর্যাপ্ত খেলার মাঠ, কমিউনিটি সেন্টার কিংবা আধুনিক চিকিৎসা সুবিধাসম্পন্ন হাসপাতালের অভাব রয়েছে।</p>

<p>&lrm;তিনি উল্লেখ করেন, জনগণের ভোটে নির্বাচিত প্রতিনিধি হিসেবে এলাকার সমস্যা সমাধানে তিনি নিরলসভাবে কাজ করে যাচ্ছেন। ইতোমধ্যে একটি মিনি স্টেডিয়াম স্থাপনের লক্ষ্যে যুব ও ক্রীড়ামন্ত্রীর সঙ্গে আলোচনা হয়েছে এবং গ্যাস সংকট নিরসনেও সংশ্লিষ্ট কর্তৃপক্ষের সঙ্গে যোগাযোগ অব্যাহত রয়েছে।</p>

<p>&lrm;অনুষ্ঠানে শিক্ষার্থীদের অভিভাবকদের উদ্দেশে এমপি বলেন, সন্তানরা পরিবারের সবচেয়ে মূল্যবান সম্পদ। তাদের হাতে অপ্রয়োজনীয়ভাবে মোবাইল ফোন তুলে না দিয়ে ইতিবাচক শিক্ষা ও নৈতিক মূল্যবোধ গড়ে তোলার প্রতি গুরুত্বারোপ করেন তিনি। পাশাপাশি কোরআন শিক্ষার ওপর জোর দিয়ে সন্তানদের নৈতিক ও মানবিক মানুষ হিসেবে গড়ে তোলার আহ্বান জানান।</p>

<p>&lrm;স্কুলটির প্রতিষ্ঠাতা ও অধ্যক্ষ মো. আলাউদ্দিন আল আজাদের সভাপতিত্বে আয়োজিত অনুষ্ঠানে বিশেষ অতিথি হিসেবে উপস্থিত ছিলেন আব্দুর রহিম জীবন, আব্দুল আলীম খানসহ স্থানীয় গণ্যমান্য ব্যক্তিবর্গ, অভিভাবক ও শিক্ষার্থীরা। শেষে বিজয়ীদের মাঝে পুরস্কার বিতরণ করা হয়।</p>