<p>অস্কারজয়ী হলিউড অভিনেতা উইল স্মিথ বলিউডে কাজ করার আগ্রহ প্রকাশ করেছেন। দুবাইয়ে ন্যাশনাল জিওগ্রাফিকের আসন্ন টেলিভিশন সিরিজ &lsquo;পোল টু পোল&rsquo;-এর প্রিমিয়ার অনুষ্ঠানে রেড কার্পেটে গাল্ফ নিউজ-এর সঙ্গে আলাপচারিতায় তিনি এই ইচ্ছার কথা জানান।</p>

<p>সাক্ষাৎকারে উইল স্মিথ বলেন, তিনি শাহরুখ খানের সঙ্গে একটি বলিউড ছবিতে অভিনয় করতে চান। হাস্যরসের ছলে শাহরুখকে উদ্দেশ করে স্মিথ বলেন,<br />
&ldquo;আমি চাই শাহরুখ আমাকে কোনো একটি সিনেমায় রাখুন শাহরুখ, কী খবর?&rdquo;</p>

<p>এছাড়া সালমান খান ও অমিতাভ বচ্চনের সঙ্গেও কাজ করার সম্ভাবনার কথা উল্লেখ করেন তিনি। স্মিথ জানান, সালমান খানের সঙ্গে এ বিষয়ে আগেও আলোচনা হয়েছে এবং অমিতাভ বচ্চনের সঙ্গেও কোনো একটি প্রকল্প নিয়ে নিজের ভাবনা ভাগ করেছিলেন। তাঁর ভাষায়,&ldquo;বিগ বি আমাকে বলেছিলেন, আমি &lsquo;বিগ ডব্লিউ&rsquo; হতে পারি। অনেক বছর ধরে কথা হয়েছে, কিন্তু কিছুই এখনো চূড়ান্ত হয়নি।&rdquo;</p>

<p>এর আগে দীপিকা পাড়ুকোন, ঐশ্বরিয়া রাই বচ্চন ও প্রিয়াঙ্কা চোপড়ার মতো বলিউড তারকারা হলিউডে কাজ করলেও ভারতে হলিউড অভিনেতাদের কাজ তুলনামূলকভাবে খুব কম দেখা গেছে। সেই প্রেক্ষাপটে উইল স্মিথের এই আগ্রহ বলিউড-হলিউড সংযোগ নিয়ে নতুন করে আলোচনা তৈরি করেছে।</p>

<p>এদিকে, শাহরুখ খান বর্তমানে তার আসন্ন ছবি &lsquo;কিং&rsquo;-এর শুটিংয়ে ব্যস্ত। সিদ্ধার্থ আনন্দ পরিচালিত এই ছবিতে তাঁর সঙ্গে অভিনয় করছেন সুহানা খান, দীপিকা পাড়ুকোন, অভিষেক বচ্চন ও জয়দীপ আহলাওয়াত। ইতোমধ্যে প্রকাশিত ফার্স্ট লুকে অ্যাকশন-প্যাকড অবতারে দেখা গেছে শাহরুখকে। ছবিটি চলতি বছর মুক্তির কথা রয়েছে।</p>

<p>অন্যদিকে, উইল স্মিথ অপেক্ষায় আছেন ন্যাশনাল জিওগ্রাফিকের নতুন সিরিজ &lsquo;পোল টু পোল&rsquo;-এর জন্য। সিরিজটিতে ১০০ দিনের এক চরম অভিযানে অংশ নিয়ে তিনি দক্ষিণ মেরু থেকে উত্তর মেরু পর্যন্ত যাত্রা করবেন। বিজ্ঞানী, অভিযাত্রী ও স্থানীয় বিশেষজ্ঞদের সঙ্গে এই দুঃসাহসিক যাত্রায় স্কিইং থেকে শুরু করে বরফের নিচে ডুব দেওয়ার মতো নানা চ্যালেঞ্জে অংশ নিতে দেখা যাবে স্মিথকে। সিরিজটির প্রিমিয়ার ১৩ জানুয়ারি ন্যাশনাল জিওগ্রাফিকে প্রচারিত হবে।</p>