<p>নীলফামারীর সৈয়দপুরে আর্ট একাডেমীর আয়োজনে বার্ষিক চিত্রাঙ্কন প্রতিযোগিতা ও পুরস্কার বিতরণী অনুষ্ঠান ২০২৬ সফলভাবে সম্পন্ন হয়েছে। শনিবার (২ মে) শহরের মুর্তুজা ইনস্টিটিউটে বিকেলে ওই আয়োজন অনুষ্ঠিত হয়, চলে রাত পর্যন্ত।</p>

<p>অনুষ্ঠানে চিত্রাঙ্কন বিভাগে ৩৯৬ জন, আবৃত্তি বিভাগে ৪২ জন এবং হাতের লেখা বিভাগে ৪৮ জন শিক্ষার্থী অংশগ্রহণ করে। প্রতিযোগিতায় বিভিন্ন ক্যাটাগরিতে প্রথম, দ্বিতীয় ও তৃতীয় স্থান অর্জনকারী শিক্ষার্থীদের মাঝে ক্রেস্ট ও সনদপত্র প্রদান করা হয়। পাশাপাশি অন্যান্য অংশগ্রহণকারী শিক্ষার্থীদেরও ক্রেস্ট দিয়ে উৎসাহিত করা হয়।</p>

<p>সৈয়দপুর আর্ট একাডেমী আয়োজিত ওই অনুষ্ঠানটি ছিল বার্ষিক পরীক্ষা ও পহেলা বৈশাখ উপলক্ষে অনুষ্ঠিত অনলাইন প্রতিযোগিতার পুরস্কার বিতরণী পর্বের অংশ।</p>

<p>অনুষ্ঠানে প্রধান অতিথি ছিলেন সৈয়দপুর উপজেলা নির্বাহী কর্মকর্তা (ইউএনও) ফারাহ ফাতেহা তাকমিলা। বিশেষ অতিথি হিসেবে উপস্থিত ছিলেন উপজেলা প্রকৌশলী মো. এম এম আলী রেজা রাজু, বাংলাদেশ আর্মি ইউনিভার্সিটি অব সায়েন্স অ্যান্ড টেকনোলজি (বিএইউএসটি)-এর সহযোগী অধ্যাপক ও প্রক্টর মো. জাবের হোসেন, সিঙ্গাপুর ট্রেনিং সেন্টার ঢাকার প্রশিক্ষক ও বিশিষ্ট ব্যবসায়ী মো. আব্দুল্লাহ আল মাহমুদ (বুলবুল), সমাজসেবক জনাব মো. রবিউল আউয়াল রবি, সাংবাদিক জসিম উদ্দিন প্রমুখ।</p>

<p>অনুষ্ঠানে সভাপতিত্ব করেন সৈয়দপুর আর্ট একাডেমীর পরিচালক মো. জাবেদ আত্তারী।</p>

<p>বক্তারা শিক্ষার্থীদের সৃজনশীলতা বিকাশে এমন আয়োজনের গুরুত্ব তুলে ধরে ভবিষ্যতেও এ ধরনের কার্যক্রম অব্যাহত রাখার ওপর গুরুত্বারোপ করেন।<br />
সৈয়দপুর আর্ট একাডেমীর পরিচালক মো. জাবেদ আত্তারী তাঁর বক্তব্যে বলেন, শিশু-কিশোরদের সৃজনশীল প্রতিভা বিকাশে শিল্পচর্চার কোনো বিকল্প নেই। আজকের এই চিত্রাঙ্কন, আবৃত্তি ও হাতের লেখা প্রতিযোগিতায় শিক্ষার্থীদের স্বতঃস্ফূর্ত অংশগ্রহণ আমাদেরকে সত্যিই অনুপ্রাণিত করেছে। এত বিপুল সংখ্যক শিক্ষার্থীর উপস্থিতি প্রমাণ করে নতুন প্রজন্ম সৃজনশীল কর্মকান্ডের প্রতি আগ্রহী হচ্ছে, যা আমাদের জন্য আশাব্যঞ্জক।</p>

<p>তিনি আরও বলেন, &ldquo;সৈয়দপুর আর্ট একাডেমী সবসময় চেষ্টা করে যাচ্ছে শিশুদের সুস্থ মানসিক বিকাশ, নান্দনিক চর্চা ও মানবিক মূল্যবোধ গড়ে তুলতে। আমরা চাই, শুধু প্রতিযোগিতায় অংশগ্রহণ নয়, শিক্ষার্থীরা যেন নিজেদের মেধা ও সৃজনশীলতা দিয়ে দেশ ও সমাজকে সমৃদ্ধ করে।</p>

<p>উল্লেখ্য শহরে সৈয়দপুর আর্ট একাডেমীর মোট ৫টি শাখার মধ্য এখন ৩টি চলমান রয়েছে। যার মধ্যে ১৬ জন অভিজ্ঞ শিক্ষকের তত্ত্বাবধানে সাড়ে তিন শতাধিক শিক্ষাদান গ্রহন করছেন।&nbsp;<br />
&nbsp;</p>