<p>শিক্ষার মান উন্নয়ন ও নকলমুক্ত পরীক্ষার পরিবেশ নিশ্চিত করতে সর্বস্তরের সহযোগিতা কামনা করেছেন সেলিমুজ্জামান সেলিম। একই সঙ্গে তিনি মাদক ও জুয়ামুক্ত মুকসুদপুর&ndash;কাশিয়ানী গড়ার প্রত্যয় ব্যক্ত করেছেন।</p>

<p>মঙ্গলবার (২৪ ফেব্রুয়ারি) দুপুরে গোপালগঞ্জ-১ আসনের অন্তর্ভুক্ত মুকসুদপুর উপজেলা পরিষদের বিজয় সভাকক্ষে উপজেলার বিভিন্ন দপ্তরের কর্মকর্তা, কর্মচারী ও জনপ্রতিনিধিদের সঙ্গে মতবিনিময় সভা শেষে সাংবাদিকদের সঙ্গে আলাপকালে তিনি এসব কথা বলেন।</p>

<p>নবনির্বাচিত এই সংসদ সদস্য বলেন, &ldquo;একটি জাতির উন্নয়নের মূলভিত্তি হচ্ছে শিক্ষা। শিক্ষার মান উন্নত না হলে টেকসই উন্নয়ন সম্ভব নয়। আমাদের সন্তানদের সুশিক্ষিত, দক্ষ ও নৈতিক মূল্যবোধসম্পন্ন নাগরিক হিসেবে গড়ে তুলতে হলে নকলমুক্ত পরীক্ষার পরিবেশ নিশ্চিত করতেই হবে।</p>

<p>তিনি আরও বলেন, শিক্ষা প্রতিষ্ঠানে শৃঙ্খলা, জবাবদিহিতা এবং শিক্ষকদের দায়িত্বশীল ভূমিকা নিশ্চিত করতে প্রশাসন, শিক্ষক, অভিভাবক ও জনপ্রতিনিধিদের সম্মিলিতভাবে কাজ করতে হবে। শিক্ষা খাতে কোনো ধরনের অনিয়ম বরদাশত করা হবে না বলেও তিনি কঠোর হুঁশিয়ারি দেন।</p>

<p>মতবিনিময় সভায় উপজেলার বিভিন্ন দপ্তরের চলমান উন্নয়ন কার্যক্রম, স্থানীয় সমস্যা, প্রশাসনিক সমন্বয় এবং জনসেবার মান বাড়ানোর বিষয়ে বিস্তারিত আলোচনা হয় ।&nbsp;</p>

<p>নবনির্বাচিত সংসদ সদস্য দায়িত্ব গ্রহণের পরপরই প্রশাসন ও জনপ্রতিনিধিদের সঙ্গে সমন্বয় জোরদারের উদ্যোগ নেওয়ায় স্থানীয়দের মধ্যে ইতিবাচক সাড়া সৃষ্টি হয়েছে।</p>

<p>স্থানীয়রা আশা করছেন, শিক্ষা, আইনশৃঙ্খলা ও সামাজিক সচেতনতা বৃদ্ধির মাধ্যমে মুকসুদপুর-কাশিয়ানীতে একটি সুশৃঙ্খল ও উন্নয়নমুখী পরিবেশ গড়ে উঠবে।</p>

<p>এ সময় উপজেলা বিএনপির সভাপতি আব্দুস ছালাম খান, সাধারণ সম্পাদক তারেকুল ইসলাম রাজু, মুকসুদপুর পৌর বিএনপির সভাপতি আবুল বশার টুলটু বিশ্বাস, সাধারণ সম্পাদক মশিউর রহমান মিন্টুসহ বিএনপি ও অঙ্গসংগঠনের নেতৃবৃন্দ উপস্থিত ছিলেন।</p>