<p>মার্কিন প্রেসিডেন্ট ডোনাল্ড ট্রাম্প জানিয়েছেন, তীব্র শীতের কারণে ইউক্রেনের রাজধানী কিয়েভসহ বিভিন্ন শহরে হামলা সাময়িকভাবে বন্ধ রাখতে রাজি হয়েছেন রুশ প্রেসিডেন্ট ভ্লাদিমির পুতিন। মূলত ট্রাম্পের ব্যক্তিগত অনুরোধেই পুতিন এই সম্মতি দিয়েছেন বলে জানা গেছে।</p>

<p>ইউক্রেনের বিদ্যুৎ ও জ্বালানি অবকাঠামোতে রাশিয়ার সাম্প্রতিক হামলায় দেশটির লাখ লাখ মানুষ এখন বিদ্যুৎ, পানি ও ঘর গরম রাখার (হিটিং) সুবিধা থেকে বঞ্চিত। হাড়কাঁপানো ঠান্ডায় মানবিক বিপর্যয়ের মুখে ট্রাম্প পুতিনের কাছে হামলা বন্ধের এ অনুরোধ জানান।</p>

<p>ক্রেমলিন অবশ্য এখন পর্যন্ত আনুষ্ঠানিকভাবে এই যুদ্ধবিরতির বিষয়ে কিছু জানায়নি। তবে ইউক্রেনের প্রেসিডেন্ট ভলোদিমির জেলেনস্কি ট্রাম্পকে ধন্যবাদ দিয়েছেন। একইসঙ্গে এ সাময়িক যুদ্ধবিরতি কার্যকর করতে তিনি ওয়াশিংটনের ওপর আস্থা রাখছেন বলেও জানান।</p>

<p>বৃহস্পতিবার হোয়াইট হাউসে মন্ত্রিসভার এক বৈঠকে ট্রাম্প বলেন, &lsquo;তীব্র শীতের কথা বিবেচনা করে আমি ব্যক্তিগতভাবে প্রেসিডেন্ট পুতিনকে অনুরোধ করেছি, যাতে অন্তত এক সপ্তাহ কিয়েভসহ অন্যান্য শহর ও জনপদে কোনো হামলা চালানো না হয়।&rsquo;</p>

<p>তিনি আরও বলেন, &lsquo;ইউক্রেনবাসী এর আগে কখনও এমন শীতের মুখোমুখি হয়নি। আমি পুতিনকে অনুরোধ করায় তিনি তাতে রাজি হয়েছেন। আমি বলতে চাই, এটি খুবই ভালো একটি কাজ হয়েছে।&rsquo;</p>

<p>ইউক্রেনের রাষ্ট্রীয় আবহাওয়া সংস্থা বৃহস্পতিবার এক পূর্বাভাসে জানায়, আগামী কয়েক দিনে দেশটির তাপমাত্রা কমে মাইনাস ৩০ ডিগ্রি সেলসিয়াস পর্যন্ত নেমে যেতে পারে। পরিস্থিতি মোকাবিলায় কর্তৃপক্ষ জরুরি পরিষেবাগুলো সচল করার চেষ্টা চালাচ্ছে।</p>

<p>গত বছর আলাস্কায় পুতিনের সঙ্গে ট্রাম্প বৈঠক করলেও বড় ধরনের কোনো অগ্রগতি হয়নি। তবে এবারের এই প্রতিশ্রুতি পুতিন রক্ষা করবেন বলে তিনি বিশ্বাস করেন।</p>

<p>ট্রাম্প বলেন, &lsquo;অনেকেই বলেছিলেন এই ফোনালাপে কোনো লাভ হবে না। কিন্তু তিনি (পুতিন) আমার অনুরোধ রেখেছেন।&rsquo; তবে এই কথোপকথন ঠিক কবে হয়েছে বা এই সাময়িক যুদ্ধবিরতি কবে থেকে কার্যকর হবে, সে বিষয়ে ট্রাম্প বিস্তারিত কিছু জানাননি। এএফপি</p>