<p>আয়তনের দিক দিয়ে এশিয়ার অন্যতম বড় ঈদগাহ ময়দান দিনাজপুরের গোর-এ শহীদ ময়দানে লাখো মুসুল্লির অংশগ্রহণে &nbsp;ঈদের জামাত অনুষ্ঠিত হয়েছে।&nbsp;</p>

<p>শনিবার (২১ মার্চ) সকাল ৯টায় ঈদের জামাতে ইমামতি করেন মাওলানা মতিউর রহমান কাসেমী। নামাজে অংশগ্রহণ করেন স্থানীয় সংসদ সদস্য সৈয়দ জাহাঙ্গীর আলমসহ বিভিন্ন পর্যায়ের মানুষ। ৫২ গম্বুজের ঈদগাহ মিনারের সামনের প্রায় ২২ একর আয়তনের ময়দানে নামাজ শেষে দেশ ও জাতির মঙ্গল কামনায় দোয়া ও মোনাজাত হয়। দূর-দূরান্ত থেকে ধর্মপ্রাণ মুসল্লিরা বড় ময়দানে নামাজ আদায় করতে আসেন।&nbsp;</p>

<p>সুষ্ঠুভাবে নামাজ উপযোগী করতে রোলার দিয়ে সমান করা হয়েছে মাঠ। চুন দিয়ে নামাজের কাতারের দাগ কাটা হয়। পরিষ্কার-পরিচ্ছন্নতা ও মুসুল্লিদের ওজুর ব্যবস্থাসহ সব ধরনের কাজ করা হয়। মাঠের চারপাশে তৈরি করা হয় ২০টি প্রবেশদ্বার, যাতে মুসল্লিরা নির্বিঘ্নে প্রবেশ করতে পারেন। নিরাপত্তা জোরদারে বসানো হয় তিনটি ওয়াচ টাওয়ার। সেখান থেকে পুরো এলাকা পর্যবেক্ষণ করে আইনশৃঙ্খলা বাহিনী। মাঠে প্রবেশের আগে মেটাল ডিটেক্টর দিয়ে মুসল্লিদের তল্লাশি করা হয়। পুরো মাঠটি সিসিটিভি ক্যামেরার মাধ্যমে মনিটরিং করা হয়।&nbsp;</p>

<p>মাঠ ও আশেপাশের এলাকায় সেনাবাহিনী, পুলিশ, বিজিবি, র&zwnj;্যাব, আনসার ও স্বেচ্ছাসেবকরা দায়িত্ব পালন করেন। প্রতিটি কাতারেই ছিল সাদা বা সাধারণ পোশাকে আইন-শৃঙ্খলা রক্ষাকারী বাহিনীর সদস্য ও গোয়েন্দা সদস্যরা। ইমামের খুতবার বয়ান ও নামাজের শব্দ সবার কাছে পৌঁছে দিতে ছিল প্রায় ১০০টি মাইক।</p>

<p>উপশহর এলাকার বাসিন্দা সোহেল রানা বলেন, &lsquo;বড় জামাতে নামাজ পড়ে খুব ভালো লাগে। অনেক গর্ববোধ করি। অনেক মানুষের সাথে নামাজ আদায় করলাম। এখানে অনেক দূর থেকে মুসল্লিরা আসেন।&rsquo; &nbsp;</p>

<p>দিনাজপুর চেম্বার অব কমার্স অ্যান্ড ইন্ডাস্ট্রির পরিচালক আখতারুজ্জামান জুয়েল বলেন, &lsquo;সকল মুসল্লির জন্য এই ঈদগাহ ময়দানে নামাজ আদায় করলাম। লাখ লাখ মুসল্লি থাকে। অবশ্যই আল্লাহ কারও না কারও দোয়া কবুল করবেন। ওই হাতের উসিলায় আমরা এখানে ছুটে আসি।&rsquo;&nbsp;</p>

<p>ঈদগাহ আবাসিক এলাকার নাঈম হাসান বলেন, &lsquo;আমাদের গোর-এ শহীদ বাংলাদেশের সবচেয়ে বড় ঈদগাহ মাঠ। ছোটবেলা থেকেই আমরা সকলে মিলে এই মাঠে নামাজ আদায় করি। আগে ছোট ছিল, এখন অনেক বড়। আমরা সবাই আনন্দিত।&rsquo;&nbsp;</p>

<p>দিনাজপুর-৩ আসনের সংসদ সদস্য সৈয়দ জাহাঙ্গীর আলম বলেন, &lsquo;শান্তিপূর্ণ পরিবেশে নামাজ আদায় হয়েছে। এখানে পুলিশ বাহিনীর বেশ সহযোগিতা ছিল, নিরাপত্তা ব্যবস্থা ভালো ছিল। নামাজের পরিবেশও ভালো ছিল। মুসল্লিদের জন্য সব ধরনের ব্যবস্থা ছিল।&rsquo;&nbsp;</p>