<p>পিরোজপুরের রঘুনাথপুর খেজুরতলা আবাসন সংলগ্ন এলাকায় সরকারি অর্থায়নে মসজিদ ও কবরস্থান নির্মাণের ভিত্তিপ্রস্তর স্থাপন করা হয়েছে। বৃহস্পতিবার (২ এপ্রিল) দুপুরে বরিশাল বিভাগীয় কমিশনার (অতিরিক্ত সচিব) মোহাম্মদ মাহফুজুর রহমান এ ভিত্তিপ্রস্তর স্থাপন করেন।</p>

<p>পিরোজপুরের জেলা প্রশাসক আবু সাইদের সার্বিক ব্যবস্থাপনায় এবং নাজিরপুর উপজেলা নির্বাহী কর্মকর্তা (ইউএনও) সাজিয়া শাহনাজ তমার তত্ত্বাবধানে এ নির্মাণকাজ বাস্তবায়ন করা হচ্ছে। বরিশাল বিভাগীয় কমিশনারের গ্রামীণ অবকাঠামো রক্ষণাবেক্ষণ (টিআর) কর্মসূচির আওতায় মসজিদ ও কবরস্থান নির্মাণের অর্থায়ন করা হয়েছে।</p>

<p>এ সময় সহযোগিতা করেন এস এম জাকির আহম্মেদ ও জাহাঙ্গীর আলী সরদার।</p>

<p>স্থানীয়রা জানান, প্রান্তিক জনগোষ্ঠীর কথা বিবেচনায় নিয়ে সরকারি অর্থায়নে এ ধরনের উদ্যোগ প্রশংসনীয়। তারা বলেন, বন্যা ও প্রাকৃতিক দুর্যোগের সময় অনেক ক্ষেত্রে দাফনের জন্য উপযুক্ত স্থান পাওয়া যায় না। নতুন এ কবরস্থান নির্মিত হলে শুধু পিরোজপুর নয়, আশপাশের এলাকার মানুষও উপকৃত হবেন।</p>