<p>জাতীয় সংসদ নির্বাচনে কুষ্টিয়া-৩ (সদর) আসনে বিএনপি মনোনীত ধানের শীষ প্রতীক নিয়ে পরাজিত প্রার্থী জাকির হোসেন সরকারকে মিষ্টিমুখ করিয়েছেন জামায়াতের জয়ী প্রার্থী মো. আমির হামজা।</p>

<p>শুক্রবার (১৩ ফেব্রুয়ারি) সন্ধ্যায় শহরের কোর্টপাড়া এলাকায় জেলা বিএনপির কার্যালয়ে নেতা&ndash;কর্মীদের সঙ্গে নিয়ে জাকির হোসেনকে মিষ্টিমুখ করান আমির হামজা।</p>

<p>দলীয় নেতা ও কর্মীদের সঙ্গে কথা বলে জানা গেছে, সাক্ষাৎকালে দুই দলের নেতা কুষ্টিয়ার সার্বিক উন্নয়ন, অবকাঠামো সম্প্রসারণ, কর্মসংস্থান সৃষ্টি ও সামাজিক সম্প্রীতি রক্ষায় একসঙ্গে কাজ করা ও ঐক্যবদ্ধ থাকার অঙ্গীকার ব্যক্ত করেন।</p>

<p>আমির হামজা বলেন, &lsquo;নির্বাচন শেষ। এখন আমাদের মূল লক্ষ্য কুষ্টিয়ার মানুষের কল্যাণ। প্রতিদ্বন্দ্বী প্রার্থীসহ সব রাজনৈতিক নেতা ও সচেতন নাগরিকদের নিয়ে আমরা উন্নয়নের কাজ এগিয়ে নিতে চাই। রাজনৈতিক ভিন্নমত থাকলেও পারস্পরিক শ্রদ্ধাবোধ বজায় রাখা গণতন্ত্রের জন্য অত্যন্ত গুরুত্বপূর্ণ।&rsquo;</p>

<p>ধানের শীষ প্রতীক নিয়ে পরাজিত প্রার্থী জাকির হোসেন নির্বাচিত সংসদ সদস্যকে স্বাগত জানিয়ে বলেন, &lsquo;জনগণের স্বার্থ সবার আগে। কুষ্টিয়ার উন্নয়ন ও মানুষের প্রত্যাশা পূরণে গঠনমূলক ভূমিকা রাখতে আমরা প্রস্তুত।&rsquo;</p>

<p>তিনি এ সময় রাজনৈতিক সহনশীলতা ও ভ্রাতৃত্বপূর্ণ সম্পর্ক বজায় রাখার ওপর গুরুত্বারোপ করেন।</p>

<p>এ সময় জেলা জামায়াতের সেক্রেটারি সুজাউদ্দীন জোয়ার্দার, কুষ্টিয়া শহর জামায়াতের আমির এনামুল হকসহ স্থানীয় জামায়াত ও বিএনপির বিভিন্ন পর্যায়ের নেতা&ndash;কর্মীরা উপস্থিত ছিলেন।</p>