<p>নির্বাচন কমিশনার মো. আনোয়ারুল ইসলাম সরকার বলেছেন, জাতিকে সুন্দর নির্বাচন উপহার দেওয়ায় এবার ছিল তার জীবনের সেরা ঈদ।</p>

<p>মঙ্গলবার (২৪ মার্চ) নির্বাচন ভবনে ঈদুল ফিতর পরবর্তী পুনর্মিলনী সভায় তিনি এ কথা বলেন।</p>

<p>ইসি আনোয়ারুল ইসলাম বলেন, এবারের ঈদটি ছিল আমার জীবনের অন্যতম সেরা একটি ঈদ। জাতিকে এত সুন্দর নির্বাচন উপহার দেওয়ার পর, সবার সঙ্গে মিলে ঈদের নামাজ আদায় করাটা ছিল দারুণ আত্মতৃপ্তির।</p>

<p>ভারপ্রাপ্ত প্রধান নির্বাচন কমিশনার আব্দুর রহমানেল মাছউদের সভাপতিত্বে অন্যদের মধ্যে নির্বাচন কমিশনার বেগম তাহমিদা আহমদ, আবুল ফজল মো. সানাউল্লাহ, ইসি সচিব আখতার আহমেদসহ অন্য কর্মকর্তারাও সভায় উপস্থিত ছিলেন।</p>

<p>আবুল ফজল মো. সানাউল্লাহ বলেন, শিগগিরই ইসি বিটের সাংবাদিকদের সঙ্গেও ঈদ শুভেচ্ছা বিনিময় করবে কমিশন। নির্বাচন কমিশনার আবদুর রহমানেল মাছউদ বলেন, এক্ষেত্রে নির্বাচন কমিশন বিটে কর্মরত সাংবাদিকদের সংগঠন- রিপোর্টার্স ফোরাম ফর ইলেকশন অ্যান্ড ডেমোক্রেসি&rsquo;র (আরএফইডি) নেতৃবৃন্দের সঙ্গেও আমরা ঈদ শুভেচ্ছা বিনিময় করব।</p>

<p>বৈঠক সূত্র জানিয়েছে, সভায় বিগত সংসদ নির্বাচনের ভুলভ্রান্তি নিয়েও আলোচনা হয়।</p>

<p>এতে সামনের নির্বাচনগুলোতে কর্মকর্তাদের আরও বিচক্ষণতা, নিষ্ঠার সঙ্গে দায়িত্ব পালনের নির্দেশনাও দেন নির্বাচন কমিশনাররা।</p>