<p>স্বরাষ্ট্রমন্ত্রী ও বিএনপির স্থায়ী কমিটির সদস্য সালাহউদ্দিন আহমেদ পবিত্র ঈদুল ফিতর উপলক্ষে নিজ জন্মস্থান কক্সবাজারের পেকুয়ায় ঈদ উদযাপন করেছেন।</p>

<p>শনিবার (২১ মার্চ) সকালে তিনি পেকুয়া উপজেলা কেন্দ্রীয় জামে মসজিদে ঈদের নামাজ আদায় করেন।</p>

<p>নামাজ শেষে তিনি স্থানীয় মুসল্লিদের সঙ্গে ঈদ শুভেচ্ছা বিনিময় করেন এবং কিছু সময় সাধারণ মানুষের সঙ্গে কুশল বিনিময়ে কাটান। এ সময় এলাকাজুড়ে উৎসবমুখর পরিবেশ বিরাজ করে।</p>

<p>এর আগে সকাল সাড়ে ৮টা ৫০ মিনিটে গাড়িযোগে মসজিদে পৌঁছান মন্ত্রী। সকাল ৮টা থেকেই তার বাসভবন &lsquo;সাইদ ম্যানশন&rsquo;-এ প্রশাসনের কর্মকর্তা, আইনশৃঙ্খলা বাহিনীর সদস্য, দলীয় নেতাকর্মী এবং স্থানীয় সাধারণ মানুষের উপস্থিতি লক্ষ্য করা যায়।</p>

<p>ঈদের নামাজ শেষে তিনি পেকুয়া উপজেলা মাঠ পরিদর্শন করেন এবং মাঠের সংস্কারের জন্য সংশ্লিষ্টদের দ্রুত প্রয়োজনীয় ব্যবস্থা নেওয়ার নির্দেশ দেন। পরে তিনি পেকুয়া-মগনামা সড়ক হয়ে কুতুবদিয়া-মগনামা জেটিঘাট এলাকা পরিদর্শন করেন। এ সময় তিনি সড়ক ও বেড়িবাঁধের অবকাঠামোগত উন্নয়নে দ্রুত পদক্ষেপ নেওয়ার আশ্বাস দেন।</p>

<p>সাংবাদিকদের সঙ্গে খোলামেলা আলাপকালে স্বরাষ্ট্রমন্ত্রী দেশবাসীকে ঈদের শুভেচ্ছা জানিয়ে বলেন, &lsquo;এই পবিত্র দিনে আমরা দেশের শান্তি, স্থিতিশীলতা ও সমৃদ্ধির জন্য মহান সৃষ্টিকর্তার কাছে প্রার্থনা করি। সকলের সম্মিলিত প্রচেষ্টায় দেশকে এগিয়ে নিতে হবে।&rsquo;</p>

<p>তিনি বলেন, প্রতারণা বা ফ্রড এখন বৈশ্বিক সমস্যায় পরিণত হয়েছে। ডিজিটাল প্রযুক্তির প্রসারের ফলে আন্তর্জাতিক নেটওয়ার্কের মাধ্যমে এ ধরনের অপরাধ দ্রুত ছড়িয়ে পড়ছে। এ প্রেক্ষাপটে জাতিসংঘ-এর তত্ত্বাবধানে &ldquo;গ্লোবাল সামিট অন ফ্রড&rdquo; আয়োজন করা হয়েছে, যেখানে বিভিন্ন দেশ সম্মিলিতভাবে প্রতিরোধ কৌশল নির্ধারণে কাজ করছে।</p>

<p><img alt="" height="630" src="https://admin.dailyadin.com/uploads/March2026/coxs-202603212044522668918267.jpg" width="1200" />রোহিঙ্গা ইস্যু নিয়ে এক প্রশ্নের জবাবে মন্ত্রী বলেন, এটি বর্তমান সরকারের একটি গুরুত্বপূর্ণ ও চলমান বিষয়। তিনি রোহিঙ্গা প্রত্যাবাসনে আন্তর্জাতিক সহযোগিতার ওপর গুরুত্বারোপ করে বলেন, সরকার এ সমস্যার টেকসই ও শান্তিপূর্ণ সমাধানে প্রতিশ্রুতিবদ্ধ। তিনি আশা প্রকাশ করেন, জাতিসংঘসহ আন্তর্জাতিক সংস্থাগুলো এ বিষয়ে আরও সক্রিয় ভূমিকা পালন করবে।</p>

<p>ঈদের নামাজ শেষে সকাল ১০টার দিকে মন্ত্রী মোবারকিয়া মসজিদ প্রাঙ্গণে গিয়ে তার বাবা-মায়ের কবর জিয়ারত করেন।</p>

<p>উপকূলীয় অঞ্চলের উন্নয়ন প্রসঙ্গে তিনি বলেন, টেকসই বেড়িবাঁধ, উন্নত সড়ক ও নৌপথ নির্মিত হলে কুতুবদিয়া, পেকুয়াসহ পুরো উপকূলীয় এলাকার মানুষের জীবনমান উন্নত হবে এবং এ অঞ্চলের অর্থনৈতিক কার্যক্রম আরও গতিশীল হবে।</p>

<p>জানা গেছে, আগামী ২২ মার্চ পেকুয়া জিএমসি ইনস্টিটিউশন অ্যালামনাই অ্যাসোসিয়েশনের উদ্যোগে আয়োজিত ঈদ পুনর্মিলনী ও পারিবারিক মিলনমেলায় যোগ দেবেন মন্ত্রী।</p>