<p>রমজানের পবিত্র মাসে মানবিকতার উজ্জ্বল দৃষ্টান্ত স্থাপন করেছেন গোপালগঞ্জের একদল শিক্ষার্থী। শহরের লঞ্চঘাট এলাকার শেখ রাসেল উচ্চ বিদ্যালয় সংলগ্ন মাঠে প্রতিদিন দুপুর থেকে শুরু হয় তাদের ইফতার প্রস্তুতির ব্যস্ততা। কেউ স্কুলপড়ুয়া, কেউ কলেজ শিক্ষার্থী&mdash;তবুও সবার লক্ষ্য একটাই, অসহায় রোজাদারদের মুখে হাসি ফোটানো।<br />
নিজেদের হাতখরচের টাকা সঞ্চয় করে, পরিবারের সদস্য ও পরিচিতজনদের সহযোগিতায় প্রতিদিন শতাধিক রোজাদারের জন্য ইফতার প্রস্তুত করছেন তারা। প্রতিদিনের ইফতার তালিকায় থাকে ছোলা, মুড়ি, বেগুনি, দই, চিড়া, খিচুড়ি। কোনোদিন আর্থিক সহযোগিতা বেশি পেলে যুক্ত হয় বিরিয়ানি। যেদিন যেমন সহায়তা পান, সেদিন তেমন খাবারই তৈরি করেন শিক্ষার্থীরা।</p>

<p>প্রথম রমজান থেকেই শুরু হয়েছে এ কার্যক্রম। পুরো রমজান মাসজুড়ে চলবে এই ইফতার বিতরণ কর্মসূচি। ছিন্নমূল, হতদরিদ্র ও নিম্নআয়ের খেটে খাওয়া মানুষজন প্রতিদিন এখানে এসে বিনামূল্যে ইফতার গ্রহণ করছেন। ২০১৭ সালে প্রতিষ্ঠিত গোপালগঞ্জের স্বেচ্ছাসেবী সংগঠন প্রজ্বলিত গোপালগঞ্জ এ কার্যক্রম পরিচালনা করছে।<br />
রিকশাচালক রিপন মোল্লা বলেন, &ldquo;সংসারে বৃদ্ধ বাবা-মা, স্ত্রী ও ছেলে-মেয়ে রয়েছে। সারাদিন রিকশা চালাই। কোনোদিন ৫০০-৬০০ টাকা আয় হয়। রিকশার ভাড়া বাবদ আড়াইশ টাকা দিতে হয়। বাকি টাকা দিয়ে সংসার চালাবো, না ইফতার করবো&mdash;বুঝতে পারি না। তাই এখানে এসে ইফতার করি।&rdquo;<br />
ইজিবাইক চালক মো. আলমগীর আলী বলেন, &ldquo;প্রতিদিন যা আয় করি, গাড়ির ভাড়া ও পরিবারের বাজারেই শেষ হয়ে যায়। আলাদা করে ইফতারির জন্য কিছু করতে পারি না। এখান থেকে ইফতার নিয়ে পরিবারের সদস্যদের সঙ্গে বসে খাই।<br />
সংগঠনের সদস্য মো. নূর নবী ও আসিফ করিম জানান, নিজেদের সামর্থ্য অনুযায়ী এই উদ্যোগ চালিয়ে যাচ্ছেন তারা।</p>

<p>এ বিষয়ে সংগঠনটির সহকারী পরিচালক সাগর আহমেদ বলেন, &ldquo;রমজান সংযম ও সহমর্মিতার মাস। আমরা চাই সমাজের কেউ যেন অভুক্ত থেকে ইফতার না করেন। শিক্ষার্থীদের এই উদ্যোগ প্রমাণ করে, ইচ্ছা থাকলে অল্প সামর্থ্য দিয়েও বড় কাজ করা সম্ভব। আমরা চেষ্টা করছি পুরো রমজান মাসজুড়ে এই কার্যক্রম অব্যাহত রাখতে। সমাজের বিত্তবান ও সামর্থ্যবানদের প্রতি আহ্বান&mdash;তারা যেন এগিয়ে এসে এই মানবিক উদ্যোগে সহযোগিতা করেন।&rdquo;</p>

<p>মানবিকতার এই ছোট্ট উদ্যোগ ইতোমধ্যে এলাকায় ব্যাপক প্রশংসা কুড়িয়েছে। তরুণ শিক্ষার্থীদের এমন ব্যতিক্রমী প্রচেষ্টা সমাজে সহমর্মিতা ও সামাজিক দায়বদ্ধতার অনন্য দৃষ্টান্ত হয়ে উঠেছে।</p>