<p>গাজীপুর জেলা প্রশাসক ও পরিবেশ অধিদপ্তরের হাইড্রোলিক হর্নবিরোধী যৌথ অভিযানে শব্দদূষণের অপরাধে বিভিন্ন পরিবহনকে জরিমানা করা হয়েছে।</p>

<p>বুধবার (২৫ ফেব্রুয়ারি) বিকেলে পরিবেশ অধিদপ্তর গাজীপুর জেলা কার্যালয়ের উদ্যোগে এবং জেলা প্রশাসনের সহযোগিতায় গাজীপুর তিন সড়ক এলাকায় শব্দদূষণ নিয়ন্ত্রণ বিধিমালা ২০০৬ অনুযায়ী হাইড্রোলিক হর্নবিরোধী এ অভিযান পরিচালনা করা হয়।</p>

<p>অভিযানে দুটি যানবাহনে ব্যবহৃত মোট ৪টি হাইড্রোলিক হর্ন জব্দ করা হয় এবং সংশ্লিষ্টদের কাছ থেকে সর্বমোট ২ হাজার ২০০ টাকা জরিমানা আদায় করা হয়।</p>

<p>জেলা প্রশাসনের নির্বাহী ম্যাজিস্ট্রেট মো. ফয়সাল ও নূর নাহিদ নিশাদ অভিযান পরিচালনা করেন। এ সময় পরিবেশ অধিদপ্তরের পরিদর্শক মোহাম্মদ মিকাইল হোসাইন প্রসিকিউশন প্রদান করেন।</p>

<p>সংশ্লিষ্ট কর্তৃপক্ষ জানায়, জনস্বাস্থ্য ও পরিবেশ সুরক্ষায় এ ধরনের অভিযান ভবিষ্যতেও অব্যাহত থাকবে।</p>