<p>নারায়ণগঞ্জ-১ আসনের সংসদ সদস্য ও নারায়ণগঞ্জ চেম্বার অব কমার্স অ্যান্ড ইন্ডাস্ট্রির সভাপতি মুস্তাফিজুর রহমান ভূঁইয়া দিপু বলেছেন, নারায়ণগঞ্জকে &lsquo;এ&rsquo; ক্যাটাগরির জেলায় উন্নীত করতে সম্মিলিতভাবে কাজ করতে হবে।&nbsp;</p>

<p>শনিবার (১১ এপ্রিল) দুপুরে নারায়ণগঞ্জ শহরের চেম্বার ভবনে বিভিন্ন ব্যবসায়ী সংগঠনের উদ্যোগে আয়োজিত সংবর্ধনা অনুষ্ঠানে তিনি এ কথা বলেন।</p>

<p>সংবর্ধনা অনুষ্ঠানে ব্যবসায়ী নেতারা বলেন, দিপুর প্রচেষ্টায় নারায়ণগঞ্জ উন্নয়ন কর্তৃপক্ষ অনুমোদন হওয়ায় তারা রাজউকের জটিলতা থেকে মুক্তি পাবেন বলে আশা করছেন।&nbsp;</p>

<p>দিপু ভূঁইয়া বলেন, &ldquo;নারায়ণগঞ্জ উন্নয়ন কর্তৃপক্ষ গঠন নারায়ণগঞ্জবাসীর দীর্ঘদিনের দাবি ছিল এবং এটি বাস্তবায়ন হওয়ায় সম্মানের জায়গায় পৌঁছেছে নারায়ণগঞ্জ। এটি আমাদের সবার অর্জন। ব্যবসায়ী নেতাদের সহযোগিতায় আমরা একটি পরিকল্পিত ও আধুনিক নারায়ণগঞ্জ গড়ে তুলবো।&rdquo;</p>

<p>তিনি আরো বলেন, &ldquo;রাজউক বড় সংস্থা হলেও নারায়ণগঞ্জের জন্য প্রয়োজনীয় জনবল ছিল না। আলাদা কর্তৃপক্ষ গঠনের ফলে এখন স্থানীয়ভাবে দ্রুত সিদ্ধান্ত গ্রহণ ও উন্নয়ন কার্যক্রম বাস্তবায়ন সম্ভব হবে।&rdquo;</p>

<p>সংসদ সদস্য বলেন, &ldquo;শহরের সরকারি জমি উদ্ধার করে খেলার মাঠ তৈরি করা হবে। একইসঙ্গে পরিকল্পনাহীন ভবন নির্মাণ বন্ধ করে সুশৃঙ্খল নগর গড়ে তোলা হবে।&rdquo;</p>

<p>তিনি অভিযোগ করেন, অনেক হাউজিং প্রকল্প অনুমোদনের শর্ত মানছে না এবং কৃষিজমি দখল করছে, যা নতুন কর্তৃপক্ষের মাধ্যমে নিয়ন্ত্রণ করা হবে।</p>

<p>যানজট নিরসনে উদ্যোগের কথা তুলে ধরে দিপু ভূঁইয়া বলেন, &ldquo;চাষাঢ়া মোড়ের যানজট কমাতে সংশ্লিষ্ট সংস্থার সঙ্গে আলোচনা চলছে এবং লিংক রোডে ফুটওভার ব্রিজ নির্মাণের বিষয়ে সড়ক বিভাগের সঙ্গে কথা হয়েছে।&rdquo;</p>

<p>তিনি বলেন, &ldquo;নতুন উদ্যোক্তাদের ঋণ সহায়তা দিতে সরকারের সঙ্গে আলোচনা চলছে এবং ব্যবসার পাশাপাশি মানুষের কল্যাণে কাজ করার আহ্বান জানান।&rdquo;</p>

<p>মতবিনিময় সভায় উপস্থিত ছিলেন চেম্বারের সিনিয়র সহসভাপতি মোর্শেদ সারোয়ার সোহেল, সহসভাপতি আবু জাফর, পরিচালক রিয়াদ মোহাম্মদ চৌধুরী, আহমেদুর রহমান তনুসহ অন্যান্য ব্যবসায়ী নেতৃবৃন্দ।</p>