<p>ক্রিকেটারদের সংগঠন কোয়াবের দেওয়া আলটিমেটামের মুখে বাংলাদেশ ক্রিকেট বোর্ডের (বিসিবি) অর্থ কমিটির চেয়ারম্যানের পদ থেকে এম নাজমুল ইসলামকে সরিয়ে দেওয়া হয়েছে। পরবর্তী নির্দেশ না দেওয়া পর্যন্ত বিসিবি সভাপতি আমিনুল ইসলাম অর্থ কমিটির ভারপ্রাপ্ত চেয়ারম্যানের দায়িত্ব পালন করবেন। বৃহস্পতিবার (১৫ জানুয়ারি) বিকেলে বিসিবির এক সংবাদ বিজ্ঞপ্তিতে এ তথ্য জানানো হয়।</p>

<p>ক্রিকেটারদের নিয়ে নাজমুল ইসলামের বিতর্কিত মন্তব্যের প্রতিবাদে বুধবার রাতে তাঁর পদত্যাগ দাবি করে খেলা বয়কটের আলটিমেটাম দেয় কোয়াব। আজ দুপুরের মধ্যে পদত্যাগের সময়সীমাও বেঁধে দেওয়া হয়। তবে নাজমুল ইসলাম পদত্যাগ না করায় ক্রিকেটাররা দুপুর ১টায় শুরু হওয়া বাংলাদেশ প্রিমিয়ার লিগের (বিপিএল) ম্যাচ বয়কট করেন। এরপর বিকেলে আরেক সংবাদ সম্মেলনে ক্রিকেটাররা নিজেদের অবস্থানে অনড় থাকার কথা জানান এবং ৪৮ ঘণ্টার মধ্যে বিসিবির আনুষ্ঠানিক ঘোষণা দাবি করেন।</p>

<p>এই পরিস্থিতির মধ্যেই বিসিবি পরিচালক নাজমুল ইসলামকে অর্থ কমিটির চেয়ারম্যানের দায়িত্ব থেকে অব্যাহতি দেওয়ার সিদ্ধান্ত নেয় বোর্ড। সংবাদ বিজ্ঞপ্তিতে জানানো হয়, সাম্প্রতিক ঘটনাবলির পর্যালোচনা এবং সংস্থার সর্বোত্তম স্বার্থ বিবেচনায় নিয়ে বিসিবি সভাপতি তাৎক্ষণিকভাবে এ সিদ্ধান্ত গ্রহণ করেছেন।</p>

<p>বিজ্ঞপ্তিতে আরও বলা হয়, বিসিবি গঠনতন্ত্রের ৩১ অনুচ্ছেদের আওতায় সভাপতির ওপর অর্পিত ক্ষমতাবলে এই সিদ্ধান্ত নেওয়া হয়েছে, যাতে বোর্ডের কার্যক্রম নির্বিঘ্ন ও কার্যকরভাবে পরিচালিত হতে পারে।</p>

<p>পরবর্তী ঘোষণা না দেওয়া পর্যন্ত বিসিবি সভাপতি আমিনুল ইসলাম অর্থ কমিটির প্রধানের দায়িত্ব পালন করবেন বলেও জানানো হয়।<br />
&nbsp;</p>