<p>সংযুক্ত আরব আমিরাতের আজমান শহরে ইরানের ক্ষেপণাস্ত্র হামলায় নিহত সালেহ উদ্দিন ওরফে আহমেদ আলীর মরদেহ দেশে পৌঁছেছে।</p>

<p>সোমবার (৯ মার্চ) সকাল ৮টা ২০ মিনিটে এমিরেটস এয়ারলাইন্সের ফ্লাইটে ঢাকায় পৌঁছায় আহমেদ আলীর মরদেহ। পরে তার মরদেহ বিমানের আরেকটি ফ্লাইটে করে নিয়ে আসা হয় সিলেট ওসমানী আন্তর্জাতিক বিমানবন্দরে।&nbsp;</p>

<p>সেখানে সকাল ১১টার দিকে আহমেদ আলীর মরদেহ গ্রহণ করেন শ্রম ও কর্মসংস্থান এবং প্রবাসী কল্যাণ ও বৈদেশিক কর্মসংস্থান মন্ত্রী আরিফুল হক চৌধুরী। আনুষ্ঠানিকতা শেষে মন্ত্রী নিজেই আলীর মরদেহ মৌলভীবাজার জেলার বড়লেখার বাড়িতে নিয়ে যান। জানাযা শেষে পারিবারিক গোরস্থানে তার মরদেহ দাফন করা হবে বলে জানা গেছে।</p>

<p>জানা যায়, আহমেদ আলী গ্রামের বাড়ি মৌলভীবাজারের বড়লেখা উপজেলার গাজিটেকায়। গত ২৮ ফেব্রুয়ারি আরব আমিরাতের আজমান শহরে ইরানের ক্ষেপণাস্ত্র হামলায় নিহত হন তিনি। সেখানে তিনি পানি সরবরাহের গাড়ি চালাতেন।</p>

<p>ওসমানী আন্তর্জাতিক বিমানবন্দরে মরদেহ গ্রহণ করার সময় সিলেট বিভাগীয় কমিশনার মো. রেজা-উন-নবী, সিলেট রেঞ্জের ডিআইজি মো. মুশফেকুর রহমান, সিলেটের জেলা প্রশাসক সারোয়ার আলমসহ প্রশাসনের উর্ধ্বতন কর্মকর্তাগণ উপস্থিত ছিলেন।</p>