<p>হরমুজ প্রণালীতে জাহাজ চলাচল নিরাপদ রাখতে যুক্তরাজ্য ও ফ্রান্সের নেতৃত্বে একটি বহুজাতিক মিশন গঠনের লক্ষ্যে লন্ডনে দুদিনব্যাপী সামরিক বৈঠক শুরু হয়েছে।&nbsp;</p>

<p>বুধবার থেকে শুরু হওয়া এই আলোচনায় ৩০টিরও বেশি দেশের সামরিক পরিকল্পনাবিদগণ অংশ নিচ্ছেন বলে জানিয়েছে ব্রিটিশ প্রতিরক্ষা মন্ত্রণালয়।</p>

<p>মন্ত্রণালয় জানায়, বৈঠকে হরমুজ প্রণালির পরিস্থিতি অনুকূলে এলে কীভাবে পুনরায় চালু করা যায়, সে বিষয়ে বিস্তারিত পরিকল্পনা এগিয়ে নেওয়া হবে। এর আগে গত সপ্তাহে প্যারিসে অনুষ্ঠিত আলোচনায় কিছু অগ্রগতি হয়েছিল।</p>

<p>এক বিবৃতিতে ব্রিটিশ প্রতিরক্ষা মন্ত্রী জন হিলি বলেন, &lsquo;আজ ও আগামীকালের মূল লক্ষ্য হলো কূটনৈতিক ঐক্যমত্যকে একটি যৌথ পরিকল্পনায় রূপ দেওয়া। যাতে হরমুজ প্রণালিতে নিরাপদ নৌ চলাচল নিশ্চিত করা যায় এবং একটি স্থায়ী যুদ্ধবিরতিকে সহায়তা করা যায়।&rsquo;</p>

<p>তিনি আরও আশা প্রকাশ করেন যে, এই আলোচনার মাধ্যমে &lsquo;প্রকৃত অগ্রগতি&rsquo; সম্ভব হবে।</p>

<p>এর আগে গত শুক্রবার প্যারিসে ব্রিটিশ প্রধানমন্ত্রী কিয়ার স্টারমার এবং ফরাসি প্রেসিডেন্ট ইমানুয়েল ম্যাক্রেঁাঁর যৌথ সভাপতিত্বে হরমুজ প্রণালী নিয়ে একটি আন্তর্জাতিক বৈঠক অনুষ্ঠিত হয়। সেখানে ৪০টিরও বেশি দেশ অংশ নিয়েছিল।</p>

<p>ব্রিটেন ও ফ্রান্স জোর দিয়ে জানিয়েছে যে, এই মিশনটি হবে সম্পূর্ণ প্রতিরক্ষামূলক। অঞ্চলে স্থায়ী শান্তি প্রতিষ্ঠিত হওয়ার পরই কেবল এই বাহিনী মোতায়েন করা হবে।</p>

<p>যুদ্ধরত পক্ষ হওয়ায় যুক্তরাষ্ট্র এবং ইরান এই আলোচনায় অংশ নেয়নি।</p>

<p>যুক্তরাষ্ট্র ও ইরানের মধ্যে চলমান দুই সপ্তাহের যুদ্ধবিরতির মেয়াদ মঙ্গলবার মধ্যরাতে শেষ হওয়ার কথা ছিল। তবে শেষ মুহূর্তে মার্কিন প্রেসিডেন্ট ডোনাল্ড ট্রাম্প আলোচনার জন্য অতিরিক্ত সময় দিতে এই মেয়াদ বাড়ানোর ঘোষণা দেন।</p>

<p>উভয় পক্ষই একে অপরের বিরুদ্ধে যুদ্ধবিরতি লঙ্ঘনের অভিযোগ তুলেছে। এছাড়া ট্রাম্প সাফ জানিয়ে দিয়েছেন যে, ইরানের বন্দরগুলোতে মার্কিন নৌ-অবরোধ আগের মতোই বলবৎ থাকবে।</p>

<p>প্যারিস বৈঠকের আগেই ডাউনিং স্ট্রিট এই সপ্তাহে সামরিক পরিকল্পনা নিয়ে একটি শীর্ষ সম্মেলনের কথা জানিয়েছিল, যদিও তখন বিস্তারিত প্রকাশ করা হয়নি।</p>

<p>লন্ডনের উত্তর-পশ্চিমাঞ্চলে অবস্থিত যুক্তরাজ্যের সামরিক কমান্ড সেন্টার &lsquo;পার্মানেন্ট জয়েন্ট হেডকোয়ার্টার্স&rsquo;-এ এই সম্মেলন অনুষ্ঠিত হচ্ছে, সেখানে যৌথ সামরিক অভিযান তদারকি করা হয়।</p>

<p>সূত্র: এএফপি</p>