<p>নতুন সরকার গঠনের পর দক্ষিণাঞ্চলের গুরুত্বপূর্ণ জেলা বরিশালে মানুষের প্রত্যাশা এখন তুঙ্গে। দীর্ঘদিনের উন্নয়ন বৈষম্য, দুর্বল যোগাযোগব্যবস্থা, শিল্পায়নের অভাব ও কর্মসংস্থানের সংকট কাটিয়ে একটি আধুনিক, সংযুক্ত ও সমৃদ্ধ বরিশাল গড়ার দাবি তুলেছেন সাধারণ মানুষ। বিশেষ করে ভোলা-বরিশাল সেতু নির্মাণ এবং রেল যোগাযোগ চালু এখন বরিশাল-ভোলা অঞ্চলের মানুষের প্রাণের দাবি হয়ে উঠেছে।</p>

<p>বর্তমানে ভোলা জেলা ও বরিশাল-এর মধ্যে যাতায়াতের প্রধান মাধ্যম নদীপথ। প্রতিদিন হাজারো মানুষ জীবনের ঝুঁকি নিয়ে লঞ্চ ও স্পিডবোটে যাতায়াত করেন। দুর্যোগপূর্ণ আবহাওয়ায় যোগাযোগ বন্ধ হয়ে পড়ে, স্থবির হয়ে যায় ব্যবসা-বাণিজ্য।</p>

<p>ভোলার চরফ্যাশনের বাসিন্দা স্কুলশিক্ষক আবদুল করিম বলেন, একটি সেতু শুধু যোগাযোগ সহজ করবে না, পুরো দক্ষিণাঞ্চলের অর্থনীতিকে বদলে দেবে। আমাদের সন্তানদের ভবিষ্যতের জন্যই এই সেতু দরকার।</p>

<p>বরিশালের ব্যবসায়ী মিজানুর রহমান বলেন, ভোলা-বরিশাল সেতু হলে কৃষিপণ্য, মাছ ও অন্যান্য পণ্য পরিবহন দ্রুত ও কম খরচে সম্ভব হবে। এতে দামও কমবে, ব্যবসাও বাড়বে।<br />
বিশ্লেষকদের মতে, সেতু নির্মাণ হলে পর্যটন, শিল্প ও বিনিয়োগে নতুন গতি আসবে। বরিশাল বিভাগ একটি সমন্বিত অর্থনৈতিক অঞ্চলে পরিণত হতে পারে।<br />
দক্ষিণাঞ্চলের একমাত্র বিভাগীয় শহর হয়েও বরিশালে এখনো রেল সংযোগ না থাকা অনেকের কাছে বিস্ময়কর। বিশ্ববিদ্যালয় শিক্ষার্থী সুমাইয়া আক্তার বলেন, ঢাকায় যেতে ৬&ndash;৮ ঘণ্টা সময় লাগে। রেল থাকলে সময় ও খরচ দুটোই কমত। শিক্ষার্থী ও রোগীদের জন্য এটা খুব প্রয়োজন।<br />
রাজনৈতিক বিশ্লেষক ড. মাহবুবুল আলম বলেন, রেল যোগাযোগ না থাকায় শিল্পায়ন বাধাগ্রস্ত হচ্ছে। দ্রুত রেললাইন স্থাপন করলে বরিশাল জাতীয় অর্থনীতিতে বড় অবদান রাখতে পারবে।</p>

<p>দক্ষিণাঞ্চলের অর্থনীতিতে বড় ভূমিকা রাখতে পারে পায়রা বন্দর। বিশেষজ্ঞদের মতে, ভোলা-বরিশাল সেতু ও রেল সংযোগ স্থাপিত হলে পায়রা বন্দরের সঙ্গে সরাসরি সংযোগ তৈরি হবে, যা রপ্তানি-বাণিজ্য ও শিল্পায়নে নতুন দিগন্ত উন্মোচন করবে।</p>

<p>তরুণদের প্রধান দাবি-কর্মসংস্থান। আইটি পার্ক, কৃষিভিত্তিক শিল্প, মৎস্য প্রক্রিয়াজাতকরণ শিল্প ও ক্ষুদ্র উদ্যোক্তা সহায়তা প্রকল্প চালুর আহ্বান জানিয়েছেন স্থানীয়রা।<br />
বেসরকারি চাকুরিজীবী মহিউদ্দিন আহমেদ বলেন, প্রতিবছর হাজারো শিক্ষার্থী পাস করে বের হচ্ছে, কিন্তু চাকরির সুযোগ নেই। শিল্পকারখানা স্থাপন ছাড়া এই সংকট কাটবে না।<br />
বরিশাল শের-ই-বাংলা মেডিকেল কলেজ হাসপাতালের সেবার মান উন্নয়ন, বিশেষায়িত চিকিৎসা চালু এবং গ্রামীণ স্বাস্থ্যসেবা জোরদারের দাবি উঠেছে।<br />
একই সঙ্গে দুর্নীতিমুক্ত প্রশাসন, স্বচ্ছ নিয়োগ, নিরাপদ সড়ক ও কার্যকর আইনশৃঙ্খলা পরিস্থিতি নিশ্চিত করার আহ্বান জানিয়েছেন নাগরিকরা।<br />
নদী তীরবর্তী এলাকাগুলোতে ভাঙন রোধে টেকসই বাঁধ নির্মাণ ও পুনর্বাসন কার্যক্রম জোরদার করার দাবি জানিয়েছেন ভুক্তভোগীরা। জলবায়ু পরিবর্তনের প্রভাব মোকাবিলায় দীর্ঘমেয়াদি পরিকল্পনার তাগিদ দিয়েছেন পরিবেশবিদরা।<br />
বরিশালবাসীর প্রত্যাশা এখন সুস্পষ্ট-প্রতিশ্রুতির রাজনীতি নয়, দৃশ্যমান উন্নয়ন। ভোলা-বরিশাল সেতু ও রেল যোগাযোগ বাস্তবায়নকে তারা দক্ষিণাঞ্চলের ভাগ্যবদলের চাবিকাঠি হিসেবে দেখছেন।</p>

<p>নতুন সরকারের জন্য এটি শুধু একটি উন্নয়ন প্রকল্প নয়; বরং দক্ষিণাঞ্চলের মানুষের দীর্ঘদিনের স্বপ্ন পূরণের পরীক্ষা। এখন দেখার বিষয়-এই প্রত্যাশা কত দ্রুত বাস্তবে রূপ নেয়।</p>