<p>রাজনৈতিক বাস্তবতায়&nbsp;গণভোটে আওয়ামী লীগের &lsquo;না&rsquo;-এর পক্ষে প্রচারণায় কোনো প্রভাব ফেলবে না বলে মন্তব্য করেছেন জাতীয় নাগরিক পার্টির (এনসিপি) মুখপাত্র আসিফ মাহমুদ সজীব ভূঁইয়া।</p>

<p>রবিবার (১ ফেব্রুয়ারি) বিকেলে রংপুরের পীরগঞ্জ উপজেলার জাফরপাড়া গ্রামে শহীদ আবু সাঈদের কবর জিয়ারত শেষে সাংবাদিকদের এক প্রশ্নের জবাবে তিনি এসব কথা বলেছেন।</p>

<p>এনসিপির মুখপাত্র বলেন, &lsquo;আওয়ামী লীগ গণভোটে &lsquo;না&rsquo; ভোটের পক্ষে প্রচারণা চালাচ্ছে&mdash;এটি রাজনৈতিক বাস্তবতায় কোনো প্রভাব ফেলবে না। কারণ গণ-অভ্যুত্থানের মধ্য দিয়ে জনগণ ইতোমধ্যেই তাদের প্রতি অনাস্থা প্রকাশ করেছে। জনগণের রাজনীতিতে এখন আওয়ামী লীগের কোনো গ্রহণযোগ্যতা নেই।&rsquo;</p>

<p>তিনি বলেন, &lsquo;আসন্ন গণভোটে আওয়ামী লীগ প্রকাশ্যে &lsquo;না&rsquo; ভোটের পক্ষে প্রচারণা চালালেও তাতে কিছু আসে যায় না। গণ-অভ্যুত্থানের পর থেকেই আওয়ামী লীগ এবং তাদের দোসররা দেশের রাজনীতিতে কার্যত অপ্রাসঙ্গিক হয়ে পড়েছে।&rsquo;</p>

<p>আসিফ মাহমুদ বলেন, &lsquo;এই গণভোটে এখন পর্যন্ত বাংলাদেশের প্রায় সব গুরুত্বপূর্ণ রাজনৈতিক দল &lsquo;হ্যাঁ&rsquo; ভোটের পক্ষে অবস্থান নিয়েছে। শুধু রাজনৈতিক দলই নয়, সরকারসহ সংশ্লিষ্ট প্রায় সব পক্ষই &lsquo;হ্যাঁ&rsquo; ভোটের পক্ষে প্রচারণা চালাচ্ছে। বিভিন্ন সময় প্রকাশিত জরিপ ও সার্ভেতে দেখা যাচ্ছে, &lsquo;হ্যাঁ&rsquo; ভোট অনেক দূর এগিয়ে রয়েছে। জনগণের রায় ইতোমধ্যেই স্পষ্ট হয়ে গেছে।&rsquo;</p>

<p>ত্রয়োদশ&nbsp;জাতীয় সংসদ নির্বাচন ও গণভোট নিয়েও সংশয় প্রকাশ করেন এনসিপির এই মুখপাত্র।</p>

<p>তিনি বলেন, &lsquo;নির্বাচন কমিশনের সক্ষমতা নিয়ে আমরা আগেও প্রশ্ন তুলেছি। মাঠপর্যায়ে একটি অবাধ, সুষ্ঠু ও নিরপেক্ষ নির্বাচন আয়োজন করার জন্য যে ধরনের প্রশাসনিক ও সাংবিধানিক নিয়ন্ত্রণ প্রয়োজন, তা নির্বাচন কমিশনের নেই। বিভিন্ন জায়গায় কমিশনের পক্ষপাতিত্বের প্রমাণও পাওয়া যাচ্ছে, যা গণতন্ত্রের জন্য অত্যন্ত উদ্বেগজনক।&rsquo;</p>

<p>এনসিপি মুখপাত্র আরো বলেন, &lsquo;আমাদের লড়াই শুধু ক্ষমতার জন্য নয়; আমাদের লড়াই সংস্কার, সুশাসন এবং দেশের সার্বভৌমত্ব প্রতিষ্ঠার জন্য। গণভোটের মাধ্যমে জনগণের প্রকৃত মতামত প্রতিফলিত করতে আমরা দৃঢ়প্রতিজ্ঞ।&rsquo;</p>

<p>শহীদ আবু সাঈদের কবর জিয়ারত শেষে আসিফ মাহমুদ সজীব ভূঁইয়া গণভোটে &lsquo;হ্যাঁ&rsquo; ভোটের পক্ষে প্রচারণা চালাতে রংপুরের কাউনিয়া ও পীরগাছা উপজেলায় এনসিপির নির্বাচনি পদযাত্রায় অংশ নেন।</p>