<p>বর্ণাঢ্য আয়োজন ও উৎসবমুখর পরিবেশে দিনাজপুরের নবাবগঞ্জে বাংলা নববর্ষ ১৪৩৩ উদযাপিত হয়েছে। বাঙালির প্রাণের এই উৎসবকে ঘিরে উপজেলা প্রশাসনের উদ্যোগে এবং বিভিন্ন শিক্ষা প্রতিষ্ঠান, সাংস্কৃতিক, সামাজিক ও রাজনৈতিক সংগঠনের অংশগ্রহণে দিনব্যাপী নানা কর্মসূচি পালিত হয়।</p>

<p>মঙ্গলবার (১৪ এপ্রিল) সকালে জাতীয় সংগীত ও বর্ষবরণের গান পরিবেশনের মধ্য দিয়ে দিবসটির সূচনা হয়। পরে উপজেলা প্রশাসনের আয়োজনে বাংলার ঐতিহ্য ও সংস্কৃতির প্রতিচ্ছবি তুলে ধরে একটি বর্ণাঢ্য র&zwnj;্যালি নবাবগঞ্জ শহরের প্রধান প্রধান সড়ক প্রদক্ষিণ করে উপজেলা পরিষদ চত্বরে এসে সমাপ্ত হয়।</p>

<p>র&zwnj;্যালি শেষে অফিসার্স ক্লাবে উপজেলা প্রশাসনের উদ্যোগে আলোচনা সভা, পুরস্কার বিতরণ, বর্ষবরণ অনুষ্ঠান এবং ঐতিহ্যবাহী পান্তা-ইলিশ পরিবেশনের আয়োজন করা হয়। উপজেলা নির্বাহী কর্মকর্তা (ইউএনও) মো. জিল্লুর হোসেনের সভাপতিত্বে অনুষ্ঠিত এ আয়োজনে উপজেলার বিভিন্ন দপ্তরের কর্মকর্তাবৃন্দ অংশগ্রহণ করেন।</p>

<p>অনুষ্ঠানে আরও উপস্থিত ছিলেন নবাবগঞ্জ থানার ভারপ্রাপ্ত কর্মকর্তা মিন্টু দে, দিনাজপুর জেলা বিএনপির সহ-সভাপতি আতিকুর রহমান রাজা, উপজেলা বিএনপির ভারপ্রাপ্ত সভাপতি তরিকুল ইসলাম এছাড়াও এবি পার্টি, এনসিপি, গণঅধিকার পরিষদসহ রাজনৈতিক দলের নেতৃবৃন্দ, নবাবগঞ্জ প্রেস ক্লাবের সাংবাদিকবৃন্দ বিভিন্ন শ্রেণি-পেশার প্রতিনিধিরা।</p>

<p>এদিকে, বৈশাখ উপলক্ষে উপজেলা চত্বরে বসে বর্ণিল বৈশাখী মেলা। মেলায় দেশীয় খাবার, ঐতিহ্যবাহী লোকজ শিল্প ও কারুপণ্যের সমাহার ঘটে, যা দর্শনার্থীদের বিশেষভাবে আকৃষ্ট করে।</p>

<p>বিভিন্ন শিক্ষা প্রতিষ্ঠানের শিক্ষক-শিক্ষার্থীসহ সর্বস্তরের মানুষ স্বতঃস্ফূর্তভাবে মেলা ও অন্যান্য আয়োজনে অংশগ্রহণ করেন। আনন্দ-উৎসব ও উৎসাহ-উদ্দীপনার মধ্য দিয়ে নতুন বাংলা বছরকে বরণ করে নেয় নবাবগঞ্জবাসী।</p>