<p>সিরাজগঞ্জের রায়গঞ্জ উপজেলার সলঙ্গায় বিদ্যুৎ সংযোগের ট্রান্সফরমার পুনরায় স্থাপনের সময় বিদ্যুৎপৃষ্টে রেজাউল করিম (৩৮) নামে পল্লী বিদ্যুৎ সমিতির এক দিনমুজুরের মৃত্যু হয়েছে। এ ঘটনায় এলাকায় শোক ও ক্ষোভের সৃষ্টি হয়েছে।</p>

<p>রবিবার (১৮ জানুয়ারি) সকাল প্রায় ১১টার দিকে সলঙ্গা ইউনিয়নের চৌবিলা গ্রামে এ দুর্ঘটনা ঘটে। নিহত রেজাউল করিম উপজেলার চরিয়া উজির শাওপাড়া গ্রামের মৃত ওমর আলী শেখের ছেলে। তিনি দীর্ঘদিন ধরে সলঙ্গা পল্লী বিদ্যুৎ অফিসে দিনমুজুর (ডালকাটা শ্রমিক) হিসেবে কর্মরত ছিলেন।</p>

<p>পুলিশ ও স্থানীয় সূত্রে জানা যায়, রবিবার সকালে পল্লী বিদ্যুতের লাইনম্যান আতিকের সঙ্গে সহযোগী হিসেবে রেজাউল করিম একটি ট্রান্সফরমার পুনরায় স্থাপনের কাজে খুঁটিতে ওঠেন। কাজ শুরুর আগে সংশ্লিষ্ট লাইনের বিদ্যুৎ সংযোগ বন্ধ রয়েছে এমনটি জানানো হয়। তবে অভিযোগ রয়েছে, বাস্তবে ওই লাইনের বিদ্যুৎ সংযোগ সম্পূর্ণভাবে বন্ধ না রেখেই কাজ শুরু করার নির্দেশ দেওয়া হয়। এ সময় পাশের একটি সচল লাইনের সংস্পর্শে এসে রেজাউল করিম বিদ্যুৎপৃষ্ট হন এবং ঘটনাস্থলেই তার মৃত্যু হয়।</p>

<p>দুর্ঘটনার পর সহকর্মীরা বিদ্যুৎ অফিসে যোগাযোগ করে সংযোগ বন্ধ করেন। পরে স্থানীয়দের সহায়তায় খুঁটি থেকে রেজাউল করিমের নিথর মরদেহ নামানো হয়।</p>

<p>এ ঘটনায় ঘটনায়&nbsp; স্থানীয়দের&nbsp; একাধিক প্রশ্ন ও দাবি, সলঙ্গা পল্লী বিদ্যুৎ অফিসে একাধিক প্রশিক্ষণপ্রাপ্ত লাইনম্যান থাকা সত্ত্বেও কেন একজন ডালকাটা দিনমুজুরকে ঝুঁকিপূর্ণ ট্রান্সফরমার স্থাপনের কাজে ব্যবহার করা হলো।&nbsp; অভিযোগ রয়েছে, দায়িত্বপ্রাপ্ত কর্মকর্তাদের গাফিলতি ও অবহেলার কারণেই এই মর্মান্তিক মৃত্যু ঘটে।</p>

<p>প্রত্যক্ষদর্শীরা&nbsp; জানায়, খুঁটিতে ওঠার আগেই বিদ্যুৎ সংযোগ বন্ধের কথা বলা হলেও প্রকৃতপক্ষে লাইন বন্ধ না করেই &lsquo;লাইন বন্ধ আছে&rsquo; বলে কাজ শুরু করতে বলা হয়েছিল।</p>

<p>&nbsp;স্থানীয়দের অভিযোগ, সলঙ্গা পল্লী বিদ্যুৎ সমিতির জোনাল অফিসের ভারপ্রাপ্ত এজিএম (জুনিয়র ইঞ্জিনিয়ার) জিলাল হোসেনের তদারকির অভাব ও অবহেলার ফলেই দিনমুজুর রেজাউল করিমের প্রাণ গেছে।</p>

<p>আরও গুরুতর অভিযোগ হলো&mdash;ঘটনার পর বিষয়টি ধামাচাপা দিতে স্থানীয় কয়েকজনের সঙ্গে সমঝোতার মাধ্যমে মোটা অঙ্কের অর্থ লেনদেনের চেষ্টা করা হয়েছে। যদিও এসব অভিযোগের কোনো আনুষ্ঠানিক তদন্ত এখনো শুরু হয়নি।</p>

<p>সলঙ্গা জোনের ভারপ্রাপ্ত এজিএম জুনিয়র ইঞ্জিনিয়ার জিলাল হোসেনের বক্তব্য জানতে অফিসে গেলে তাকে পাওয়া যায়নি। পরে মুঠোফোনে একাধিকবার যোগাযোগের চেষ্টা করা হলে সাংবাদিক পরিচয় শুনে ফোন কেটে দেয়।</p>

<p>সলঙ্গা থানার পুলিশ পরিদর্শক (তদন্ত) মনোজিৎ নন্দী জানান, খবর পেয়ে পুলিশ ঘটনাস্থল পরিদর্শন করেছে। পরিবারের আবেদনের পর লাশ দাফনের অনুমতি দেওয়া হয়েছে। এ ঘটনায় থানায় একটি অপমৃত্যু (ইউডি) মামলা দায়ের করা হয়েছে।</p>

<p>&nbsp;</p>

<p><br />
কাওছার/ন্যাশনাল/এদিন</p>

<p>&nbsp;</p>