<p>আন্তর্জাতিক অপরাধ ট্রাইব্যুনালের অভ্যন্তরীণ বিরোধ বিচারকাজে প্রভাব ফেলবে না বলে মন্তব্য করে নবনিযুক্ত চিফ প্রসিকিউটর মো. আমিনুল ইসলাম বলেন, &lsquo;কোনো বিভেদ-দ্বন্দ্ব বা সমালোচনা বিচারকাজকে প্রভাবিত করবে না। তিনি কোনো ধরনের কম্প্রোমাইজ করা শেখেননি।&rsquo;</p>

<p>বৃহস্পতিবার (২৬ ফেব্রুয়ারি) সকালে ট্রাইব্যুনালের নিজ দপ্তরে সাংবাদিকদের সাথে আলাপকালে তিনি এই কথা বলেন।</p>

<p>সম্প্রতি আন্তর্জাতিক অপরাধ ট্রাইব্যুনালের বিদায়ী চিফ প্রসিকিউটর মোহাম্মদ তাজুল ইসলাম ও প্রসিকিউটর গাজী মোনাওয়ার হুসাইন তামীমের বিরুদ্ধে দুর্নীতি ও বিচারপ্রক্রিয়ায় অনিয়মের অভিযোগ তোলেন আরেক প্রসিকিউটর বি এম সুলতান মাহমুদ।</p>

<p>বিশ্বাস, শৃঙ্খলা ও আচরণবিধি ভঙ্গ করা, নিরাপত্তা প্রহরীকে মারধরসহ বিভিন্ন অভিযোগে প্রসিকিউটর সুলতান মাহমুদকে অপসারণ করতে চলতি বছরের জানুয়ারির প্রথম দিকে আইন উপদেষ্টাকে তাজুল ইসলামের অনুরোধের বিষয়টি সামনে চলে এসেছে।</p>

<p>সাংবাদিকদের এক প্রশ্নের জবাবে নবনিযুক্ত চিফ প্রসিকিউটর বলেন, &lsquo;কোনো বিভেদ-দ্বন্দ্ব বা সমালোচনা বিচারকাজকে প্রভাবিত করবে না। তিনি কোনো ধরনের কম্প্রোমাইজ (সমঝোতা) করা শেখেননি। তার মাধ্যমে কোনো কম্প্রোমাইজ হবে না।&rsquo;</p>

<p>তিনি বলেন, &lsquo;ট্রাইব্যুনালে বিচার থমকে যাওয়ার কোনো ব্যাপার নেই। একটি পরিবারেও অনেক কিছু হয়। তাই বলে কি পরিবার চলে না? ট্রাইব্যুনালে যারা কাজ করেন, তারা একটি পরিবারের সদস্য।&rsquo;</p>

<p>আমিনুল ইসলাম বলেন, &lsquo;কোনো নির্দোষ মানুষ তার মাধ্যমে বিন্দুমাত্র কোনো হয়রানির শিকার হবেন না। কোনো অপরাধী পার পেয়ে যাবেন&mdash;এ চিন্তা করে লাভ নেই।&rsquo;</p>