<p>প্রায় ছয় বছর আগে নিজের প্রথম মৌলিক একক অ্যালবাম &lsquo;মুখোশ&rsquo; থেকে দুটি গান প্রকাশ করেছিলেন সোলসখ্যাত শিল্পী পার্থ বড়ুয়া। এরপর ব্যান্ড কার্যক্রম ও অন্যান্য ব্যস্ততায় অ্যালবামটির নতুন কোনো গান আর প্রকাশ করেননি। দীর্ঘ বিরতির পর অবশেষে একই অ্যালবামের নতুন শিরোনাম সংগীত নিয়ে হাজির হয়েছেন তিনি।</p>

<p>সম্প্রতি শিল্পীর নিজস্ব ইউটিউব চ্যানেলে প্রকাশ পেয়েছে &lsquo;মুখোশ&rsquo; গানটি। গীতিকবি রানার কথায় গানটির সুর ও সংগীতায়োজন করেছেন পার্থ বড়ুয়া নিজেই। প্রযোজনায় রয়েছেন অভিক।</p>

<p>গানটি সম্পর্কে পার্থ বড়ুয়ার বলেন, &ldquo;&lsquo;মুখোশ&rsquo; গানে মানুষের ভেতরের এবং বাইরের সত্তার দ্বৈততা তুলে ধরার চেষ্টা করেছি। আমরা সবাই কোনো না কোনোভাবে মুখোশ পরে থাকি ভেতরের রূপ এক, বাইরের আরেক।&rdquo; তিনি আরও বলেন, &ldquo;ব্যান্ডে আমরা সাধারণত যে ধাঁচের গান করি, এটি তার থেকে আলাদা। তাই বাণিজ্যিক চিন্তা না করে &lsquo;মুখোশ&rsquo; অ্যালবামটি তৈরি করেছি। আশা করছি, এই গানসহ অ্যালবামের সব গানই শ্রোতার মনে দাগ কাটবে।&rdquo;</p>

<p>চার দশকের সংগীতজীবনের অভিজ্ঞতা উল্লেখ করে পার্থ জানান, এত দীর্ঘ পথচলায় আগে কখনও একক অ্যালবাম প্রকাশের আগ্রহ অনুভব করেননি। বরং সবসময়ই চেয়েছেন সোলস ব্যান্ডের সদস্য হিসেবেই নিজের পরিচিতি গড়ে তুলতে। তবে সময়ের সঙ্গে তাল মিলিয়ে নতুন কিছু সৃষ্টির প্রয়াসে ভিন্ন ঘরানার পাঁচটি গান তৈরি হওয়ার পর সেগুলো আলাদা অ্যালবাম হিসেবে প্রকাশের সিদ্ধান্ত নেন।</p>

<p>&lsquo;মুখোশ&rsquo; পার্থ বড়ুয়ার শিল্পীজীবনের প্রথম মৌলিক একক অ্যালবাম। অ্যালবামের সব গানের কথা লিখেছেন রানা; সুর ও সংগীতায়োজন করেছেন পার্থ। এর আগে প্রকাশ পাওয়া দুটি গান হলো &lsquo;শহর ও মেঘদল&rsquo; এবং &lsquo;বৃষ্টির গান&rsquo;।</p>