<p>শরীয়তপুরের জাজিরা উপজেলার নাওডোবার পদ্মাসেতু দক্ষিণ এলাকায় জুলাইয়ে শিক্ষার্থীদের ওপর সংঘটিত নৃশংস হামলার ঘটনায় অভিযুক্ত তায়েম বেপারীকে গ্রেপ্তার করেছে পুলিশ। দীর্ঘদিন আত্মগোপনে থাকার পর আইনশৃঙ্খলা বাহিনীর অভিযানে তিনি ধরা পড়ে।</p>

<p>রবিবার (১৬ মার্চ) রাতে নাওডোবা এলাকার নিজ বাড়ি থেকে তাকে গ্রেপ্তার করা হয়। স্থানীয় সূত্র জানায়, ঘটনার পর থেকেই তিনি এলাকা ছেড়ে, গা-ঢাকা দিয়েছিলেন। গোপন সংবাদের ভিত্তিতে পুলিশের অভিযান সফল হয় এবং তায়েম বেপারীকে আটক করা সম্ভব হয়।</p>

<p>গ্রেপ্তার তায়েম বেপারী পশ্চিম নাওডোবা ইউনিয়নের কালু বেপারী কান্দি এলাকার মৃত দাদন বেপারীর ছেলে। তিনি স্থানীয়ভাবে পশ্চিম নাওডোবা ইউনিয়ন স্বেচ্ছাসেবকলীগের সভাপতি হিসেবে পরিচিত। শিক্ষার্থীদের ওপর ধারালো অস্ত্র নিয়ে হামলার ঘটনায় দায়ের করা মামলায় তিনি অন্যতম আসামি ছিলেন।</p>

<p>পদ্মাসেতু দক্ষিণ থানার ভারপ্রাপ্ত কর্মকর্তা (ওসি) মো. শাহ আলম গ্রেপ্তারের বিষয়টি নিশ্চিত করে জানান, &ldquo;জুলাইয়ের অভ্যুত্থানের সময় শিক্ষার্থীদের ওপর রামদা দিয়ে হামলার মামলার এজাহারভুক্ত আসামি তায়েম বেপারীকে গ্রেপ্তার করা হয়েছে। ঘটনার পর থেকে তিনি পলাতক ছিলেন। তাকে আইনের আওতায় আনা হয়েছে।&rdquo;</p>

<p>তিনি আরও জানান, &ldquo;ঘটনার সঙ্গে জড়িত অন্য আসামিদেরও দ্রুত গ্রেপ্তারের জন্য পুলিশের অভিযান চলমান। কাউকেই ছাড় দেওয়া হবে না।&rdquo;</p>

<p>স্থানীয়রা আশা করছেন, অভিযুক্তদের দ্রুত আইনের আওতায় আনা হলে ভবিষ্যতে এমন সহিংস ঘটনার পুনরাবৃত্তি রোধ করা সম্ভব হবে।</p>