<p>নারায়ণগঞ্জের রূপগঞ্জে গভীর রাতে পুলিশের বিশেষ অভিযানে ১২ কেজি গাঁজাসহ এক নারী মাদক কারবারিকে গ্রেফতার করেছে পুলিশ তবে অপর এক পুরুষ আসামি কৌশলে পালিয়ে যেতে সক্ষম হয়।</p>

<p>সোমবার (০২ মার্চ ২০২৬) দিবাগত রাত আনুমানিক ১টা ১০ মিনিটে উপজেলা মুড়াপাড়া বাজার এলাকায় অভিযানটি পরিচালনা করে থানা পুলিশ। গোপন সংবাদের ভিত্তিতে রূপগঞ্জ থানার ভারপ্রাপ্ত কর্মকর্তা (ওসি) মো. সবজেল হোসেনের নেতৃত্বে এসআই মো. নাজিম ও সঙ্গীয় নারী পুলিশ সদস্যদের সমন্বয়ে একটি টিম মুড়াপাড়া বাজারের সাবেক একটি সিনেমা হলের পেছনে অবস্থিত জনৈকা জহুরার বাড়িতে হানা দেয়।</p>

<p>পুলিশ জানায়, বাড়িটির একটি ভাড়াটিয়া কক্ষকে কেন্দ্র করে দীর্ঘদিন ধরে মাদক সংরক্ষণ ও সরবরাহ কার্যক্রম পরিচালিত হচ্ছিল। অভিযানের সময় সানজিদা (৪৫) নামে এক নারীকে আটক করা হয়। পরে জিজ্ঞাসাবাদে তার হেফাজতে থাকা ১২ কেজি গাঁজা উদ্ধার করে জব্দ তালিকাভুক্ত করে পুলিশ।</p>

<p>তবে অভিযানে মূল টার্গেট হিসেবে চিহ্নিত শফিকুল ইসলাম (৪৮) নামে এক পুরুষ আসামি পুলিশ উপস্থিতি টের পেয়ে পালিয়ে যেতে সক্ষম হন। তিনি ওই বাড়ির ভাড়াটিয়া এবং প্রাথমিকভাবে একটি সংঘবদ্ধ মাদক চক্রের সক্রিয় সদস্য বলে ধারণা করছে পুলিশ। তাকে গ্রেফতারে ইতোমধ্যে বিভিন্ন স্থানে অভিযান চালানো হচ্ছে বলে জানা গেছে।</p>

<p>এসআই নাজিম জানান, উদ্ধার হওয়া বিপুল পরিমাণ গাঁজা বড় কোনো চালানের অংশ হতে পারে এবং এর পেছনে একটি সংগঠিত নেটওয়ার্ক কাজ করছে কি না তা খতিয়ে দেখা হচ্ছে।</p>

<p>ওসি সবজেল হোসেন বলেন, এ ঘটনায় মাদকদ্রব্য নিয়ন্ত্রণ আইনে নিয়মিত মামলা দায়ের করে গ্রেফতারকৃত আসামিকে আদালতে পাঠানো হচ্ছে। রূপগঞ্জকে মাদকমুক্ত রাখতে বিশেষ অভিযান আরও জোরদার করা হবে এবং মাদক ব্যবসার সঙ্গে জড়িতদের বিরুদ্ধে কঠোর আইনগত ব্যবস্থা নেওয়া হবে। তাছাড়া পলাতক আসামিকে দ্রুত গ্রেফতার করে আইনের আওতায় আনতে অভিযান অব্যাহত রয়েছে।</p>