<p>ইরান ও যুক্তরাষ্ট্রের মধ্যে চলমান শান্তি আলোচনা কঠিন শর্তের বেড়াজালে থমকে আছে। মার্কিন প্রেসিডেন্ট ডোনাল্ড ট্রাম্প ও ইরানের বর্তমান সর্বোচ্চ নেতা মোজতবা খামেনির বিপরীতমুখী অবস্থানই এই অচলাবস্থার মূল কারণ। ২০২৫ সালে ক্ষমতায় আসার পর থেকেই ট্রাম্প ইরানের ওপর &#39;সর্বোচ্চ চাপ&#39; প্রয়োগের নীতি বজায় রেখেছেন। তার প্রধান দাবিগুলোর মধ্যে রয়েছে ইরানের ইউরেনিয়াম সমৃদ্ধকরণ সম্পূর্ণ বন্ধ করা, ব্যালিস্টিক মিসাইল কর্মসূচির সীমা নির্ধারণ এবং মধ্যপ্রাচ্যে সশস্ত্র গোষ্ঠীগুলোকে আর্থিক ও সামরিক সহায়তা বন্ধ করা। ট্রাম্প সম্প্রতি ইরানের নেতৃত্বকে &#39;খণ্ডিত&#39; ও &#39;বিপর্যস্ত&#39; বলে বর্ণনা করেছেন।</p>

<p>অন্যদিকে, ২০২৬ সালের মার্চে বাবা আলী খামেনির মৃত্যুর পর মোজতবা খামেনি ইরানের তৃতীয় সর্বোচ্চ নেতা হিসেবে দায়িত্ব গ্রহণ করেন। আলোচনার জন্য তেহরানের প্রধান শর্ত হলো হরমুজ প্রণালীতে মার্কিন নৌ-অবরোধ তুলে নেওয়া এবং ইরানের ওপর থেকে সকল নিষেধাজ্ঞা প্রত্যাহার করা। মোজতবা খামেনি যুদ্ধের অবসান না হওয়া পর্যন্ত সরাসরি আলোচনায় বসতে অস্বীকৃতি জানিয়েছেন।</p>

<p>ইসলামাবাদে শান্তি আলোচনার পরিকল্পনা থাকলেও ট্রাম্প সম্প্রতি তার প্রতিনিধিদের সফর বাতিল করেছেন। বর্তমানে একটি নড়বড়ে যুদ্ধবিরতি চললেও হরমুজ প্রণালী দিয়ে জাহাজ চলাচল কার্যত বন্ধ রয়েছে। পরিস্থিতি এতটাই জটিল যে, উভয় পক্ষই শান্তি চায় বলে দাবি করলেও কেউই শর্ত শিথিল করতে রাজি হচ্ছে না। বিশ্লেষকদের মতে, ইরানের অভ্যন্তরীণ অর্থনৈতিক পরিস্থিতি এবং সামরিক চাপের মুখে তেহরানকে নতুন করে ভাবতে হচ্ছে, তবে মোজতবা খামেনির অধীনে থাকা বিপ্লবী গার্ডস এখনো কঠোর অবস্থানে অনড় রয়েছে।</p>

<p><strong># শর্তের বেড়াজালে স্থায়ী চুক্তি অনিশ্চিত</strong><br />
দীর্ঘদিনের উত্তেজনা এবং প্রায় দুই মাসের সংঘাতের পর অবশেষে যুক্তরাষ্ট্র ও ইরানের মধ্যে শান্তি আলোচনা শুরু হয়েছে। তবে কয়েকটি মৌলিক শর্তে বড় ধরনের মতপার্থক্য থাকায় স্থায়ী চুক্তিতে পৌঁছানো অনিশ্চিত হয়ে পড়েছে। সংকট নিরসনে পাকিস্তানে দুই দফা বৈঠক হলেও এখনো কোনো সমঝোতা হয়নি। গুরুত্বপূর্ণ কয়েকটি ইস্যুতে একমত হতে পারছে না ওয়াশিংটন ও তেহরান।</p>

<p>আলোচনায় যে পাঁচ বাধা- ১) পারমাণবিক কর্মসূচি পুরোপুরি বন্ধের দাবি। দীর্ঘদিন ধরে যুক্তরাষ্ট্র অভিযোগ করে আসছে, ইরানের পারমাণবিক কর্মসূচি আঞ্চলিক ও বৈশ্বিক নিরাপত্তার জন্য হুমকি। ওয়াশিংটনের দাবি, এই কর্মসূচি পুরোপুরি বন্ধ করতে হবে। তবে তেহরান বলছে, কোনো সীমাবদ্ধতা থাকলে তা নির্দিষ্ট সময়ের জন্য হতে পারে, কিন্তু স্থায়ীভাবে নয়। ২) উচ্চমাত্রায় সমৃদ্ধ ইউরেনিয়াম মজুত নিয়ে বিরোধ। ইরানের কাছে প্রায় ৪০০ কেজি উচ্চমাত্রায় সমৃদ্ধ ইউরেনিয়াম রয়েছে। মার্কিন প্রেসিডেন্ট ডোনাল্ড ট্রাম্প চান, এই মজুত যুক্তরাষ্ট্রের নিয়ন্ত্রণে দেওয়া হোক।যুক্তরাষ্ট্রের এ আবদারকে অবান্তর আখ্যা দিয়ে শুরু থেকেই ইরান এ প্রস্তাব সরাসরি প্রত্যাখ্যান করে আসছে। ৩) হরমুজ প্রণালী ও বন্দর অবরোধ। সংঘাতের সময় কৌশলগতভাবে গুরুত্বপূর্ণ হরমুজ প্রণালি সাময়িকভাবে বন্ধ করে দেয় ইরান।</p>

<p>পরে তা খুলে দেওয়া হলেও চুক্তি না হওয়া পর্যন্ত ইরানের বন্দরগুলোর ওপর পাল্টা অবরোধ জারি করে যুক্তরাষ্ট্র। তেহরান জানিয়েছে, তাদের বন্দর থেকে অবরোধ প্রত্যাহার না করা পর্যন্ত হরমুজ প্রণালী দিয়ে জাহাজ চলাচলের ওপর বিধিনিষেধ বহাল থাকবে। ৪) সব নিষেধাজ্ঞা প্রত্যাহারের দাবি। দীর্ঘমেয়াদি চুক্তির অংশ হিসেবে ইরান তাদের ওপর আরোপিত সব নিষেধাজ্ঞা প্রত্যাহারের দাবি জানিয়েছে।৫) আটকে থাকা অর্থ ছাড় ও ক্ষতিপূরণ। ইরানের দাবি, দেশটির আটকে থাকা প্রায় ২০ বিলিয়ন ডলার ফেরত দিতে হবে। পাশাপাশি যুক্তরাষ্ট্র ও ইসরাইলের হামলায় হওয়া ক্ষতির জন্য প্রায় ২৭০ বিলিয়ন ডলার ক্ষতিপূরণও চেয়েছে তেহরান। এই পাঁচ শর্তে সমঝোতা না হওয়ায় আলোচনায় অগ্রগতি থমকে আছে। কূটনৈতিক প্রচেষ্টা চললেও স্থায়ী শান্তি চুক্তির পথ এখনও অনিশ্চিত।</p>

<p><strong># নতুন করে তিন ধাপের &lsquo;মাস্টার প্ল্যান&rsquo; পাঠাল তেহরান</strong><br />
যুক্তরাষ্ট্রের সাথে শান্তি আলোচনায় বসার লক্ষ্যে ইরান তিন ধাপের একটি বিশেষ সীমারেখা প্রস্তাব করেছে। স্থানীয় সংবাদমাধ্যমের প্রতিবেদন অনুযায়ী, পাকিস্তানে আয়োজিত দ্বিতীয় দফার আলোচনা থেকে উভয় পক্ষ সরে আসার পর তেহরান এই প্রস্তাব দিল। ইরানের এই শর্তাবলি মূলত যুদ্ধের অবসান, হরমুজ প্রণালী এবং পারমাণবিক ইস্যুকে কেন্দ্র করে আবর্তিত হচ্ছে। লেবাননভিক্তিক আন্তর্জাতিক গণমাধ্যম &lsquo;আল মায়াদিন&rsquo; এক প্রতিবেদনে জানিয়েছে, ইরান মধ্যস্থতাকারীদের মাধ্যমে যুক্তরাষ্ট্রকে জানিয়েছে, আলোচনা সফলভাবে পুনরায় শুরু করতে হলে নিচের তিনটি ধাপ অনুসরণ করতে হবে। পাশাপাশি বলা হয়েছে, তিনটি ধাপই হলো আলোচনি শুরু রেড লাইন বা চূড়ান্ত সীমারেখা</p>

<p><strong>প্রথম ধাপ: </strong>যুদ্ধের সম্পূর্ণ অবসান ঘটাতে হবে এবং ইরান ও লেবাননের বিরুদ্ধে পুনরায় যুদ্ধ শুরু না করার নিশ্চিয়তা দিতে হবে।</p>

<p><strong>দ্বিতীয় ধাপ: </strong>প্রথম ধাপের দাবিগুলো মেনে নেয়া হলে, দ্বিতীয় ধাপে উভয় পক্ষ কৌশলগতভাবে গুরুত্বপূর্ণ সমুদ্রপথ &#39;হরমুজ প্রণালী&#39;র ব্যবস্থাপনা ও প্রশাসন নিয়ে আলোচনা করবে।</p>

<p><strong>তৃতীয় ধাপ: </strong>উপরের দুটি ধাপ শেষ হওয়ার পরই শুধু ইরান পারমাণবিক ইস্যু নিয়ে আলোচনায় বসবে। এটি অত্যন্ত গুরুত্বপূর্ণ একটি পয়েন্ট, কারণ দীর্ঘ সময় ধরে যুক্তরাষ্ট্র তেহরানের ইউরেনিয়াম সমৃদ্ধকরণ বন্ধ রাখা এবং তাদের মজুত দেশের বাইরে সরিয়ে নেয়ার দাবি জানিয়ে আসছে।</p>

<p>এই প্রস্তাবের প্রতিক্রিয়ায় হোয়াইট হাউসের মুখপাত্র অলিভিয়া ওয়েলস মার্কিন সংবাদ মাধ্যম &lsquo;অ্যাক্সিওস&rsquo;-কে বলেছেন, এগুলো অত্যন্ত সংবেদনশীল কূটনৈতিক আলোচনা এবং যুক্তরাষ্ট্র সংবাদমাধ্যমের মাধ্যমে কোনো দরকষাকষি করবে না। প্রেসিডেন্ট যেমনটা বলেছেন, নিয়ন্ত্রণ এখন যুক্তরাষ্ট্রের হাতে এবং আমরা শুধু এমন চুক্তিতেই পৌঁছাবো, যা আমেরিকান জনগণের স্বার্থকে প্রাধান্য দেবে; ইরানকে কখনোই পারমাণবিক অস্ত্র তৈরি করতে দেওয়া হবে না।</p>

<p>পাকিস্তানে ইরান-যুক্তরাষ্ট্র দ্বিতীয় দফার আলোচনা ব্যর্থ হওয়ার প্রেক্ষাপটে এই প্রস্তাবটি সামনে এলো। ইরানের পররাষ্ট্রমন্ত্রী আব্বাস আরাগচি দুইবার পাকিস্তান সফর করলেও ওয়াশিংটনের সাথে সরাসরি আলোচনায় বসতে অস্বীকৃতি জানিয়েছেন। এর প্রতিক্রিয়ায় ট্রাম্প বলেছেন, তাঁর প্রতিনিধিদের জন্য আর কোনো ১৮ ঘণ্টার ফ্লাইট নয়; আলোচনা প্রয়োজনে ফোনেই করা যেতে পারে। অ্যাক্সিওস জানিয়েছে, ট্রাম্প গতকাল সোমবার তাঁর শীর্ষ জাতীয় নিরাপত্তা এবং পররাষ্ট্র নীতি বিষয়ক টিমের সাথে একটি &#39;সিচুয়েশন রুম&#39; মিটিং করার পরিকল্পনা করছেন।</p>

<p>এর আগে ১১-১২ এপ্রিল পাকিস্তানে অনুষ্ঠিত প্রথম দফার আলোচনা স্থবিরতার মধ্য দিয়ে শেষ হয়েছিল। সে সময় মার্কিন ভাইস প্রেসিডেন্ট জেডি ভ্যান্স বলেছিলেন, তাঁর পক্ষ থেকে সর্বোত্তম ও চূড়ান্ত প্রস্তাব দেয়া হয়েছে এবং এখন দেখার বিষয় ইরানিরা তা গ্রহণ করে কি না। অন্যদিকে, ইরানের আলোচনার প্রতিনিধি দলের প্রধান ও পার্লামেন্ট স্পিকার মোহাম্মদ বাঘের গালিবাফ বলেছিলেন, তিনি গঠনমূলক প্রস্তাব করলেও মার্কিন প্রতিনিধি দল ইরানের আস্থা অর্জনে ব্যর্থ হয়েছে। মধ্যপ্রাচ্যে বর্তমানে একটি নাজুক যুদ্ধবিরতি চললেও গত ফেব্রুয়ারি থেকে শুরু হওয়া এই যুদ্ধ দুই মাস পূর্ণ হতে চললেও সমাধানের কোনো পথ এখনো খুঁজে পাওয়া যায়নি।</p>