<p>একজন প্রকৃত &lsquo;জননেতা&rsquo; আমাদের মানসপটে যে রূপে কল্পিত ঠিক তেমনি-ই নাট্যরূপ নিয়ে এবার হাজির হয়েছেন অভিনেতা শামীম হাসান সরকার তার নতুন নাটক &lsquo;জননেতা&rsquo; নিয়ে।</p>

<p>বর্তমান রাজনৈতিক অস্থিরতায় একজন অদম্য সাহসী &lsquo;জননেতা&rsquo; রানা রহমান চরিত্রে অভিনয় করেছেন এই অভিনেতা। অবহমান বাংলার গ্রামীণ আবহে নাটকটি নির্মাণ করেছেন পরিচালক বর্ণনাথ।</p>

<p>নির্মাতা বলেন, &lsquo;ঘুণে ধরা কিংবা পচে যাওয়া এই সামাজিক বেড়াজালে একজন আপসহীন রানা রহমান আমাদের জন্য কতটা জরুরি নাটক &lsquo;জননেতা&rsquo; তার উজ্জ্বল দৃষ্টান্ত! যে কিনা নীতির প্রশ্নে নিজের স্ত্রী, শ্বশুর এবং শ্যালকের মতো বদ লোকদের সঙ্গে কখনও মনস্তাত্ত্বিক, কখনও সম্মুখ যুদ্ধ জিতে দর্শকদের হৃদয় ছুঁয়েছেন।&rsquo;</p>

<p>তিনি আরও বলেন,&nbsp;&lsquo;নাটকে চেয়ারম্যানের স্ত্রী রাইসার চরিত্রে সামান্তা পারভেজ দারুণভাবে নিজেকে উপস্থাপন করেছেন এবং একই সঙ্গে গল্পের শক্তি বাড়িয়েছেন। অন্যদিকে, শ্বশুর-শাশুড়ি চরিত্রে হান্নান শেলী ও রেশমা আহমেদের চৌকস অভিনয় জননেতাকে দারুণভাবে সময়োপযোগী করে তুলেছে। আশা করছি, নাটকটি দর্শকদের পছন্দ হবে।&rsquo;</p>

<p>আর জি ড্রামা প্রযোজিত নাটকটি একই নামের ইউটিউব চ্যানেলে প্রকাশিত হবে ৮ জানুয়ারি, বৃহস্পতিবার। বর্তমান সময়ের বাস্তব বিষয় নিয়ে নির্মিত এই নাটক দর্শককে ভীষণভাবে আলোড়িত করবে বলে বিশ্বাস করেন নাটকের পরিচালক এবং প্রযোজক।</p>