<p>দেশে আবারও মৃদু ভূমিকম্প অনুভূত হয়েছে। এর উৎপত্তিস্থল ভারতের আসাম রাজ্যের শিলচর এলাকায়।</p>

<p>মঙ্গলবার (৭ এপ্রিল) দুপুরে ৪ দশমিক ৯ মাত্রার একটি ভূমিকম্প অনুভূত হয়। বাংলাদেশের সিলেট ও পার্শ্ববর্তী সীমান্ত এলাকায় এ কম্পন টের পাওয়া গেছে।</p>

<p>বাংলাদেশ সময় দুপুর ২টা ৪৮ মিনিটে এ ভূকম্পন হয়। যুক্তরাষ্ট্রের ভূতাত্ত্বিক জরিপ সংস্থা ইউএসজিএস জানায়, ভূমিকম্পটির উৎপত্তিস্থল ছিল শিলচর শহর থেকে ১১ কিলোমিটার উত্তর-পশ্চিমে। ভূপৃষ্ঠ থেকে এর গভীরতা ছিল ১০ কিলোমিটার।</p>

<p>শিলচর ছাড়াও ভারতের আসামের বিভিন্ন স্থান ও বাংলাদেশের সিলেট, মৌলভীবাজারসহ সীমান্তবর্তী এলাকায় এই কম্পন অনুভূত হয়। হঠাৎ কম্পনে সীমান্ত সংলগ্ন এলাকার মানুষ আতঙ্কিত হয়ে পড়েন।&nbsp;</p>

<p>ভূমিকম্পে এখন পর্যন্ত কোনো বড় ধরনের ক্ষয়ক্ষতি বা হতাহতের খবর পাওয়া যায়নি।</p>