<p>গাজীবাড়ি কোনাবাড়িতে দাঁড়িয়ে থাকা একটি ট্রাক কে বেপরোয়াগতির মিনি বাস পিছন থেকে ধাক্কা দিলে,মসজিদের ইমাম সহ মিনি বাসের দুই যাত্রী নিহত সহ ৬ জন আহত হয়েছে।</p>

<p>গতকাল রোববার (৫ এপ্রিল) সন্ধ্যা প্রায় ৬টার দিকে ঢাকা টাঙ্গাইল মহাসড়কের কোনাবাড়ী ফ্লাইওভার এলাকায় এ ঘটনা ঘটে।&nbsp;</p>

<p>প্রত্যক্ষদর্শীদের ভাষ্য অনুযায়ী, টাঙ্গাইলগামী তাকওয়া পরিবহনের একটি মিনিবাস একইমুখী একটি ট্রাকের পেছনে জোরে আঘাত করে। সংঘর্ষের তীব্রতায় বাসটির সামনের অংশ সম্পূর্ণ দুমড়ে-মুচড়ে যায়।</p>

<p>দুর্ঘটনার পরপরই চারদিকে আতঙ্ক ছড়িয়ে পড়ে। স্থানীয়রা দ্রুত উদ্ধার কাজে এগিয়ে আসে। পরে খবর পেয়ে পুলিশ ও ফায়ার সার্ভিসের সদস্যরা ঘটনাস্থলে পৌঁছে আহতদের উদ্ধার করে নিকটবর্তী বিভিন্ন হাসপাতালে পাঠান। নিহতদের মধ্যে একজন স্থানীয় একটি মসজিদের ইমাম বলে জানা গেছে বাকিদের নাম পরিচয় জানা যায়নি।&nbsp;</p>

<p>গাজীপুর মেট্রোপলিটন পুলিশের কোনাবাড়ী থানার ভারপ্রাপ্ত কর্মকর্তা (ওসি) ইফতেখার হোসেন জানান, ট্রাকের পেছনে বাসের ধাক্কায় এই হতাহতের ঘটনা ঘটে। বিষয়টি তদন্ত করে প্রয়োজনীয় আইনগত ব্যবস্থা গ্রহণ করা হচ্ছে।</p>

<p>দুর্ঘটনার কারণে কিছু সময়ের জন্য মহাসড়কে যান চলাচল বন্ধ হয়ে পড়ে, ফলে সৃষ্টি হয় দীর্ঘ যানজট। পরে পরিস্থিতি স্বাভাবিক করতে কাজ করে আইনশৃঙ্খলা বাহিনী।</p>

<p>স্থানীয়দের অভিযোগ, মহাসড়কে বেপরোয়া গতি ও অসতর্ক ড্রাইভিংয়ের কারণেই এমন দুর্ঘটনা বারবার ঘটছে। দ্রুত কার্যকর ব্যবস্থা না নিলে ভবিষ্যতে আরও বড় দুর্ঘটনার আশঙ্কা রয়েছে।</p>