<p>বাংলাদেশে নিযুক্ত ব্রিটিশ হাইকমিশনার সারাহ কুক বলেন, &lsquo;বাংলাদেশের নতুন অধ্যায়ে আমরা ঘনিষ্ঠভাবে একসঙ্গে কাজ চালিয়ে যেতে অত্যন্ত আগ্রহী।&rsquo;</p>

<p>মঙ্গলবার (৩ মার্চ) পররাষ্ট্রমন্ত্রী ড. খলিলুর রহমানের সঙ্গে এক বৈঠক শেষে এই প্রত্যাশা ব্যক্ত করেন তিনি।</p>

<p>পররাষ্ট্র মন্ত্রণালয়ে অনুষ্ঠিত এই বৈঠক শেষে সারাহ কুক সাংবাদিকদের বলেন, &lsquo;আমি নতুন পররাষ্ট্র মন্ত্রীর সঙ্গে একটি অত্যন্ত ফলপ্রসূ বৈঠক করেছি। মন্ত্রণালয়ে নতুন দায়িত্ব গ্রহণের জন্য আমি মাননীয় মন্ত্রীকে অভিনন্দন জানিয়েছি।&rsquo;</p>

<p>দীর্ঘদিনের দ্বিপক্ষীয় সম্পর্কের কথা উল্লেখ করে তিনি বলেন, &lsquo;আপনারা জানেন যে, যুক্তরাজ্যের সঙ্গে বাংলাদেশের দীর্ঘদিনের অংশীদারিত্ব রয়েছে এবং দেশের এই নতুন অধ্যায়ে আমরা ঘনিষ্ঠভাবে একসঙ্গে কাজ চালিয়ে যেতে অত্যন্ত আগ্রহী।&rsquo;</p>

<p>ব্রিটিশ দূত আরও বলেন, &lsquo;আমাদের মধ্যে অত্যন্ত ভালো আলোচনা হয়েছে। আলোচনায় আমরা যুক্তরাজ্য-বাংলাদেশ অংশীদারিত্বের শক্তি ও গভীরতা পুনর্ব্যক্ত করেছি।&rsquo;</p>

<p>তিনি জানান, আলোচনায় অগ্রাধিকার ভিত্তিক বিভিন্ন বিষয় অন্তর্ভুক্ত ছিল।</p>

<p>সারাহ কুক আরও বলেন, &lsquo;আমাদের অভিন্ন অগ্রাধিকারসমূহের সমর্থনে অর্থনৈতিক প্রবৃদ্ধি, অভিবাসন, নিরাপত্তা, জলবায়ু পরিবর্তন ও রোহিঙ্গা ইস্যুসহ বিভিন্ন ক্ষেত্রে সহযোগিতা জোরদারের বিষয়ে আমরা আলোচনা করেছি।&rsquo;</p>