<p>চাঁদাবাজি, সন্ত্রাস ও মাদকমুক্ত ঝিনাইদহ-৪ গড়তে চান বলে জানিয়েছেন ঝিনাইদহ-৪ আসনের বাংলাদেশ জামায়াতে ইসলামীর মনোনীত প্রার্থী মাওলানা আবু তালিব।&nbsp;</p>

<p>বৃহস্পতিবার (১৫ জানুয়ারি) ঝিনাইদহে দলীয় কার্যালয়ে কালীগঞ্জ উপজেলা জামায়াতের আয়োজনে সাংবাদিকদের সঙ্গে এক মতবিনিময় সভায় তিনি এ কথা বলেন।</p>

<p>মাওলানা আবু তালিব বলেন, সাংবাদিকরা জাতির বিবেক। স্বাধীন ও নিরপেক্ষ সাংবাদিকতা ছাড়া সুষ্ঠু নির্বাচন সম্ভব নয়। স্বাধীনতার ৫৪ বছরে মানুষ বারবার ভোটাধিকার থেকে বঞ্চিত হয়েছে। ভোটের সময় ভয়ভীতি সৃষ্টি, ভোট শেষে পরাজিতদের ওপর হামলা ও ঘরবাড়ি ভাঙচুরের ঘটনাও ঘটেছে।</p>

<p>তিনি আশাবাদ ব্যক্ত করে বলেন, ত্রয়োদশ জাতীয় সংসদ নির্বাচন হবে ভিন্নমাত্রার। এখানে সবার জন্য লেভেল প্লেয়িং ফিল্ড থাকবে এবং মানুষ স্বাধীনভাবে ভোটাধিকার প্রয়োগ করতে পারবে। এ জন্য সাংবাদিকদের দায়িত্বশীল ভূমিকার ওপর গুরুত্ব আরোপ করেন তিনি।</p>

<p>নির্বাচনকে ঘিরে চক্রান্তের অভিযোগ তুলে তিনি বলেন, ইতোমধ্যে দেশে হত্যাকাণ্ডের ঘটনা ঘটেছে এবং অবৈধ অস্ত্র উদ্ধারে আইনশৃঙ্খলা বাহিনী তৎপর রয়েছে।&nbsp;</p>

<p>মাওলানা আবু তালিব বলেন, ঝিনাইদহ-৪ আসনে জনগণ যাকেই নির্বাচিত করবেন, আমি তাকে স্বাগত জানাবো। তবে জনগণ যদি তাকে নির্বাচিত করে, তাহলে স্থানীয় সাংবাদিক ও সুধীজনদের পরামর্শে এলাকার সমস্যাগুলো অগ্রাধিকারভিত্তিতে সমাধানের উদ্যোগ নেবেন বলে জানান।&nbsp;</p>

<p>নিজের ভুলত্রুটি ধরিয়ে দেওয়ার আহ্বান জানিয়ে তিনি বলেন, আমার ভুল দেখিয়ে দিলে আমি তা বন্ধু হিসেবে গ্রহণ করবো।</p>

<p>এসময় তার পরিকল্পনার কথা তুলে ধরে বলেন, চাঁদাবাজি, সন্ত্রাস, নৈরাজ্য, দখলবাজি ও মাদকাসক্তি সমাজের জন্য বড় চ্যালেঞ্জ&mdash;এগুলো বন্ধ করতে সাংবাদিকদেরসহ সকল শ্রেণির মানুষকে সঙ্গে নিয়ে কাজ করতে চান তিনি।</p>

<p>ছয় লেন সড়ক নির্মাণকালে রাস্তার পাশের জমির মালিকদের সঙ্গে অমানবিক আচরণের অভিযোগ তুলে তিনি বলেন, এসব সমস্যার প্রতিকার করা হবে। এছাড়া মৃতপ্রায় মোবারকগঞ্জ সুগার মিল পুনরুজ্জীবিত করা, উপজেলা স্বাস্থ্য কমপ্লেক্সে পরিচ্ছন্ন ও মানসম্মত চিকিৎসা পরিবেশ নিশ্চিত করা, যোগাযোগ ব্যবস্থা উন্নয়ন,জলাবদ্ধতা নিরসন, শিক্ষা প্রতিষ্ঠানের পরিবেশ উন্নয়ন, বেকার সমস্যা ও প্রবাসীদের কল্যাণে কাজ করার আশ্বাস দেন তিনি।</p>

<p>তিনি আরও বলেন, দেশের সকল ধর্মের মানুষ যেন নির্বিঘ্নে নিজ নিজ ধর্মীয় কার্যক্রম পালন করতে পারে&mdash;সে বিষয়েও সমান গুরুত্ব দেওয়া হবে।</p>

<p>মতবিনিময় সভায় আরো উপস্থিত ছিলেন, কালীগঞ্জ উপজেল জামায়াতের আমির মো. আব্দুল হক, সাবেক উপজেলা আমির মাওলানা ওলিউর রহমান, উপজেলা জামায়াতের সাধারণ সম্পাদক প্রভাষক লুৎফর রহমান, মিডিয়া সমন্বয়ক ইকবাল হোসাইন এবং কর্মপরিষদ সদস্য মো.মনিরুজ্জামানসহ অন্যান্য নেতৃবৃন্দ।</p>