<p>বিএনপি চেয়ারম্যান তারেক রহমানের গাজীপুরে সফর ঘিরে দলীয় নেতাকর্মীদের মাঝে উৎসবের আমেজ বিরাজ করছে। দীর্ঘ ২০ বছর পর আজ মঙ্গলবার (২৭ জানুয়ারি) তার আগমনকে কেন্দ্র করে উজ্জীবিত বিএনপি ও সহযোগী সংগঠনের নেতাকর্মীরা। ইতোমধ্যেই গাজীপুরের রাজবাড়ী মাঠে তারেক রহমানকে বরণের জন্য সবরকম প্রস্তুতি গ্রহণ করেছেন দলের নেতাকর্মীরা। সভামঞ্চ তৈরির পাশাপাশি জেলার বিভিন্ন পয়েন্টে তারেক রহমানকে সংবর্ধনা জানাতে নেওয়া হয়েছে প্রস্তুতি।</p>

<p>এদিন সন্ধ্যায় রাজবাড়ী মাঠে মহানগর বিএনপি আয়োজিত জনসভায় প্রধান অতিথি হিসেবে বক্তব্য দেবেন তারেক রহমান।</p>

<p>আসন্ন ত্রয়োদশ জাতীয় সংসদ নির্বাচনের আগে তারেক রহমানের উপস্থিতি ঘিরে গাজীপুরে পাঁচটি উপজেলা ও মহানগরে বিএনপির নেতাকর্মীদের মাঝে ব্যাপক আনন্দ বিরাজ করছে। দীর্ঘ ২০ বছর পর তারেক রহমানের আগমনকে সামনে রেখে প্রয়োজনীয় প্রস্তুতি সম্পন্ন করেছে বিএনপি। রাজবাড়ী মাঠজুড়ে নেতাকর্মীদের উচ্ছ্বাস, স্লোগানে উত্তাল হয়ে উঠেছে। &nbsp;</p>

<p>এদিকে বিএনপি চেয়ারম্যান ও তার সফর সঙ্গীদের নিরাপত্তায় আইন শৃঙ্খলা বাহিনীর পক্ষ থেকেও সবরকম প্রয়োজনীয় ব্যবস্থা গ্রহণ করা হয়েছে। মহানগর বিএনপির নেতাকর্মীরা উপস্থিত থেকে মঞ্চ নির্মাণ, জনসমাগম ব্যবস্থাপনা, শৃঙ্খলা ও নিরাপত্তা পরিকল্পনাসহ সার্বিক প্রস্তুতি চালাচ্ছেন।</p>

<p>এর আগে গত রোববার গাজীপুরের টঙ্গীতে সাবেক সংসদ সদস্য ও বিএনপি নেতা হাসান উদ্দিন সরকারের বাসভবনে জনসভা উপলক্ষ্যে প্রস্তুতি সভা অনুষ্ঠিত হয়। সভায় প্রধান অতিথির বক্তব্যে ঢাকা বিভাগীয় বিএনপির সাংগঠনিক সম্পাদক কাজী ছাইয়্যেদুল আলম বাবুল জানান, দীর্ঘ ২০ বছর পর তারেক রহমান ঐতিহাসিক ভাওয়াল রাজবাড়ী মাঠে জনসভায় ভাষণ দেবেন। এটি শুধু একটি রাজনৈতিক কর্মসূচি নয়, গাজীপুরবাসীর জন্য একটি ঐতিহাসিক মুহূর্ত।</p>

<p>তিনি বলেন, তারেক রহমান ঘোষিত ৩১ দফা দেশের উন্নয়নে একটি সুস্পষ্ট রোডম্যাপ। কৃষি, শিল্প, কর্মসংস্থান সৃষ্টি, বেকারত্ব দূরীকরণ ও মানুষের মৌলিক অধিকার প্রতিষ্ঠার লক্ষ্যে এই কর্মসূচির বাস্তবায়ন নিয়ে জনসভায় তিনি গুরুত্বপূর্ণ দিক নির্দেশনা দেবেন।</p>

<p>গাজীপুর মহানগর বিএনপির সভাপতি শওকত হোসেন সরকার জানান, বিএনপির চেয়ারম্যান তারেক রহমানের আগমন ঘিরে সব রকমের প্রস্তুতি গ্রহণ করা হয়েছে। গাজীপুরের ৫টি আসনের নির্বাচন উপলক্ষ্যে এই জনসভা। এই জনসভাকে কেন্দ্র করে জেলা ও মহানগরের সর্বত্র একটি জাগরণ সৃষ্টি হয়েছে। আমরা আশা করছি রাজবাড়ী মাঠে ২ লক্ষাধিক লোকের সমাগম হবে। ইতোমধ্যে আইনশৃঙ্খলা কমিটি, ব্যবস্থাপনা কমিটি, আপ্যায়ন কমিটি, একটি মেডিকেল টিমের ব্যবস্থা করা হয়েছে। এছাড়া তারেক রহমান যে সড়ক ব্যবহার করে প্রবেশ করবেন সে সড়কটি চৌরাস্তা শিবাবাড়ী হয়ে রাজবাড়ী মাঠ। এই রাস্তাটি যানজট মুক্ত রাখার জন্য আমাদের দলীয় স্বেচ্ছাসেবক এবং প্রশাসনের পক্ষ থেকেও সহযোগীতা থাকবে।&nbsp;</p>