<p>ঈদকে সামনে রেখে ঘরমুখো মানুষের চাপ বাড়তেই ঢাকা-শরীয়তপুর সড়কে চরম ভোগান্তিতে পড়েছেন যাত্রীরা। চার লেন সড়কটির নির্মাণকাজ শুরু হওয়ার ছয় বছর পেরিয়ে গেলেও এখনো শেষ হয়নি, ফলে ঈদ যাত্রা হয়ে উঠেছে দুর্বিষহ।</p>

<p>২০২০ সালে শরীয়তপুরের সঙ্গে ঢাকার সহজ যোগাযোগ নিশ্চিত করতে সড়ক পরিবহন ও সেতু মন্ত্রণালয় ২৭ কিলোমিটার দীর্ঘ এই সড়কটি চার লেনে উন্নীত করার প্রকল্প গ্রহণ করে। ২০২১ সালে নির্মাণকাজ শুরু হলেও দীর্ঘ সময় পার হলেও প্রকল্পটি এখনো অসম্পূর্ণ রয়ে গেছে।</p>

<p>বিশেষ করে সড়কের প্রায় ৬ কিলোমিটার অংশের বেহাল অবস্থার কারণে যানবাহন চলাচলে মারাত্মক বিঘ্ন ঘটছে। ঈদের সময় যানবাহনের চাপ কয়েকগুণ বেড়ে যাওয়ায় প্রতিদিনই সৃষ্টি হচ্ছে দীর্ঘ যানজট। ঘণ্টার পর ঘণ্টা সড়কে আটকে থাকতে হচ্ছে যাত্রীদের। অনেক ক্ষেত্রে একটি গাড়ি অন্যটিকে সাইড দিতে গিয়ে ঘটছে দুর্ঘটনাও।</p>

<p>সড়ক ও জনপথ (সওজ) বিভাগ জানায়, ভূমি অধিগ্রহণ জটিলতার কারণে এখনো কিছু অংশে কাজ বন্ধ রয়েছে। জমি বুঝে না পাওয়ায় ঠিকাদাররা সেখানে কাজ শুরু করতে পারছেন না। ফলে পুরো প্রকল্প বাস্তবায়ন বিলম্বিত হচ্ছে।<br />
প্রকল্প সূত্রে জানা যায়, ১ হাজার ৬৮২ কোটি টাকা ব্যয়ে বাস্তবায়নাধীন এ প্রকল্পে ১০৫ হেক্টর জমি অধিগ্রহণের পরিকল্পনা নেওয়া হয়। সড়কটি তিনটি প্যাকেজে ভাগ করে নির্মাণকাজ পরিচালিত হচ্ছে। এর মধ্যে শরীয়তপুর জেলা শহর থেকে জাজিরা, জাজিরা থেকে নাওডোবা এবং দুটি সেতুসহ সংযোগ সড়ক অন্তর্ভুক্ত রয়েছে।</p>

<p>পদ্মা সেতু চালুর পর এ সড়কের গুরুত্ব আরও বেড়ে গেছে। শরীয়তপুর ছাড়াও মাদারীপুর, বরিশাল ও চাঁদপুরের বিভিন্ন এলাকার মানুষ এই পথ ব্যবহার করে ঢাকায় যাতায়াত করছেন। প্রতিদিন প্রায় ৮০০ থেকে ১ হাজার যানবাহন চলাচল করলেও ঈদে এই সংখ্যা দ্বিগুণ হয়ে যায়।</p>

<p>সওজের শরীয়তপুরের নির্বাহী প্রকৌশলী শেখ নাবিল হোসেন বলেন, &ldquo;সড়কটি পুরোপুরি শেষ না হওয়ায় যাত্রীদের ভোগান্তি হচ্ছে। আমরা দ্রুত কাজ শেষ করার চেষ্টা করছি। তবে কিছু জায়গায় জমি না পাওয়ায় কাজ আটকে আছে। প্রকল্পের মেয়াদ আগামী জুনে শেষ হলেও তা বাড়ানোর প্রস্তাব পাঠানো হয়েছে।&rdquo;</p>

<p>জেলা প্রশাসক তাহসিনা বেগম বলেন, &ldquo;মানুষ যাতে নির্বিঘ্নে যাতায়াত করতে পারে, সে জন্য আমরা কাজ করছি। মাত্র দুটি এলাকায় কিছু জমির অধিগ্রহণ বাকি রয়েছে। দ্রুত কাজ শেষ করার চেষ্টা চলছে।&rdquo;</p>

<p>ঈদের আগে এমন দুরবস্থায় ক্ষোভ প্রকাশ করেছেন যাত্রীরা। তাদের দাবি, দ্রুত সড়কের অসম্পূর্ণ অংশের কাজ শেষ করে নিরাপদ ও স্বস্তিদায়ক যাতায়াত নিশ্চিত করতে হবে।</p>