<p>স্ত্রী আফরা ইভনাথ খান ইকরার আত্মহত্যার ঘটনায় স্বামী অভিনেতা জাহের আলভীর বিরুদ্ধে অভিযোগ উঠেছে। ঘনিষ্ঠজনদের দাবি, অভিনেত্রী ইফফাত আরা তিথির সঙ্গে আলভীর কথিত &lsquo;বিবাহবহির্ভূত সম্পর্ক&rsquo;-এর জেরে ইকরার সংসারে অশান্তি শুরু হয় এবং শেষ পর্যন্ত তিনি আত্মহননের পথ বেছে নেন।</p>

<p>ইকরার মৃত্যুর সুষ্ঠু তদন্ত ও বিচার দাবিতে &lsquo;জাস্টিস ফর ইকরা&rsquo; নামের একটি সামাজিক প্ল্যাটফর্ম মানববন্ধন করেছে। সেখানে অংশগ্রহণকারীরা আলভী ও তিথিকে বয়কটের ডাক দেন।</p>

<p>বুধবার (৪ মার্চ) দুপুর ১২টায় রাজধানীর বাংলাদেশ চলচ্চিত্র উন্নয়ন করপোরেশন (বিএফডিসি) ফটকের সামনে এ মানববন্ধন অনুষ্ঠিত হয়। ইকরার ঘনিষ্ঠ বান্ধবীদের পাশাপাশি বিভিন্ন শ্রেণি-পেশার মানুষ এতে অংশ নেন। &lsquo;উই ওয়ান্ট জাস্টিস ফর ইকরা&rsquo; স্লোগানে মুখরিত হয় এফডিসি প্রাঙ্গণ।</p>

<p>মানববন্ধনে ইকরার এক ঘনিষ্ঠ বান্ধবী বলেন, &ldquo;যতটুকু আমরা জানি, পুলিশের কাছে ইকরার ফোনটি আছে।</p>

<p>ওর ফোনে প্রচুর প্রমাণ রয়েছে। আমাদের কাছে পাসওয়ার্ড রয়েছে। সেটি দিয়ে পুলিশ চাইলে ফোন খুলে তথ্য-প্রমাণ সংগ্রহ করতে পারে।&rdquo;</p>

<p>তিনি আরও বলেন, &ldquo;তিথিকে কেন মামলা থেকে অব্যাহতি দেওয়া হয়েছে? পরকীয়ার বিচারের জন্য কি কোনো আইন নেই?&rdquo;</p>

<p>এদিকে, সোমবার (২ মার্চ) দিবাগত রাতে এক ভিডিওবার্তায় সমালোচকদের উদ্দেশে জাহের আলভী বলেন, &ldquo;গল্পের একটি পাতা পড়েই বিচার করছেন।</p>

<p>একটি দিক পড়ে মনের মতো যা ইচ্ছা বলছেন। কিন্তু এক পাশ পড়ে অন্য পাশ না পড়লে তো পুরো সত্য জানা যায় না।&rdquo;</p>

<p>উল্লেখ্য, ইকরার মৃত্যুর ঘটনায় রাজধানীর পল্লবী থানায় জাহের আলভীকে প্রধান আসামি করে কয়েকজনের বিরুদ্ধে মামলা দায়ের করেছেন ইকরার মামা শেখ তানভীর আহমেদ। ঘটনাটি ঘিরে বিনোদন অঙ্গনে এখনো উত্তেজনা ও আলোচনা অব্যাহত রয়েছে।</p>