<p>মঙ্গলে প্রাণের অস্তিত্বের সন্ধানে এক ধাপ এগিয়ে গেল নাসা। লাল গ্রহটির পুরানো এক বেলেপাথরে প্রাণের জন্য প্রয়োজনীয় জটিল জৈব অণুর সন্ধান পেয়েছে মঙ্গলে থাকা নাসার কিউরিওসিটি রোভার।</p>

<p>&lsquo;ওয়েট কেমিস্ট্রি&rsquo; পরীক্ষার ফলাফলে নিশ্চিত করা হয়েছে, মঙ্গলের ৩৫০ কোটি বছরের প্রাচীন বেলেপাথরে প্রাণের জন্য প্রয়োজনীয় উপাদান সংরক্ষিত রয়েছে। যার মানে, অতীতে কোনো এক সময় হয়ত গ্রহটি প্রাণের অনুকূলে ছিল।</p>

<p>নাসার কিউরিওসিটি রোভার মঙ্গলের বড় আকারের &lsquo;গেল ক্রেটার&rsquo; নামের গহ্বরের &lsquo;গ্লেন টরিডন&rsquo; অঞ্চল থেকে কাদা মিশ্রিত এসব পাথর সংগ্রহ করেছিল।</p>

<p>রোভারের সঙ্গে থাকা &lsquo;স্যাম্পল অ্যানালাইসিস অ্যাট মার্স&rsquo; নামের ভ্রাম্যমাণ যন্ত্রপাতির সেট এসব তথ্য বিশ্লেষণ করেছে।</p>

<p>এ পরীক্ষাটি অনন্য, কারণ পৃথিবীর বাইরে এটিই প্রথম কোনো গবেষণা, যেখানে &lsquo;টেট্রামিথাইল অ্যামোনিয়াম হাইড্রোক্সাইড&rsquo; বা টিএসএএইচ-এর মতো রাসায়নিক পদার্থ ব্যবহৃত হয়েছে।</p>

<p>এ বিশেষ রাসায়নিকটি কিউরিওসিটি রোভারকে মঙ্গলের পৃষ্ঠে থাকা বড় বড় বিভিন্ন জৈব অণুকে ভেঙে ছোট করার সুযোগ দিয়েছে, যাতে রোভারের নানা যন্ত্রপাতি সেগুলোকে সহজে শনাক্ত ও বিশ্লেষণ করতে পারে।</p>

<p>এ পরীক্ষার মাধ্যমে ২০টিরও বেশি ভিন্ন ভিন্ন জৈব অণুর খোঁজ মিলেছে। প্রাপ্ত তথ্যে &lsquo;ন্যাপথলিন&rsquo; ও &lsquo;বেনজোথিওফিন&rsquo; এর অস্তিত্ব নিশ্চিত করা হয়েছে, যা লাল গ্রহটিতে এখন পর্যন্ত আবিষ্কৃত অন্যতম বড় ও জটিল জৈব যৌগ।</p>

<p>এ ছাড়াও, এ পরীক্ষায় প্রথমবারের মতো &lsquo;এন-হেটেরোসাইকেল&rsquo; এর মতো উপাদানের সন্ধান পাওয়া গেছে, যা ডিএনএ ও আরএনএ গঠনের মূল ভিত্তি।<br />
&ldquo;এর আগে মঙ্গলের পৃষ্ঠে বা গ্রহটি থেকে আসা উল্কাপিণ্ডেও কখনো &lsquo;নাইট্রোজেন হেটেরোসাইকেল&rsquo; এর উপস্থিতি নিশ্চিত করা যায়নি।&rdquo;</p>

<p>মঙ্গলে আবিষ্কৃত অন্যান্য জৈব পদার্থের মতো এ গবেষণাটিও এখন পর্যন্ত কোনো অকাট্য প্রমাণ নয় যে, গ্রহটিতে প্রাণ ছিলই। তবে মঙ্গলে প্রাণ থাকার জোরালো প্রমাণের তালিকায় এ গবেষণাটি নতুন মাত্রা যোগ করল।</p>

<p>গবেষকরা বলছেন এখন অন্তত বলা যায়, প্রাণের জন্য প্রয়োজনীয় মৌলিক উপাদান প্রাচীন মঙ্গলে বিদ্যমান ছিল।</p>

<p>এ গবেষণা আরেকটি বিষয়ও নিশ্চিত করেছে, জৈব পদার্থ মঙ্গলের পরিবেশে কোটি কোটি বছর টিকে থাকতে পারে, যা ভবিষ্যতে আরও নতুন নতুন পরীক্ষার পথ খুলে দেবে।</p>