<p>ধর্মীয় মর্যাদা, গভীর শ্রদ্ধা ও উৎসবমুখর পরিবেশে গোপালগঞ্জে খ্রিস্টান ধর্মাবলম্বীদের অন্যতম প্রধান ধর্মীয় উৎসব ইস্টার সানডে পালিত হচ্ছে। যিশু খ্রিষ্টের পুনরুত্থান দিবস উপলক্ষে দিনব্যাপী নানা আয়োজনের মধ্য দিয়ে জেলার বিভিন্ন গির্জায় উদযাপিত হচ্ছে এই &nbsp;উৎসব।</p>

<p>রোববার ভোরের প্রথম আলো ফোটার সঙ্গে সঙ্গে শুরু হয় প্রার্থনা। শহরের ঘোষেরচর ব্যাপটিস্ট চার্চে জেলার বিভিন্ন গির্জায় খ্রিস্টান সম্প্রদায়ের নারী-পুরুষ, শিশু ও প্রবীণরা দলে দলে উপস্থিত হতে থাকেন। ভোর ৫টা থেকে শুরু হয় বিশেষ প্রভাতী প্রার্থনা।</p>

<p>চার্চের ফাদার পাস্টর জিবেস্তা গমেজের নেতৃত্বে অনুষ্ঠিত এ প্রার্থনায় ধর্মীয় সংগীত, স্তবগান ও বাইবেল পাঠের মধ্য দিয়ে যিশু খ্রিষ্টের আত্মত্যাগ ও পুনরুত্থান স্মরণ করা হয়। প্রার্থনার সময় চার্চ প্রাঙ্গণে ছিল এক শান্ত, গম্ভীর ও আবেগঘন পরিবেশ, যা অংশগ্রহণকারীদের হৃদয়ে আধ্যাত্মিক অনুভূতি জাগিয়ে তোলে।</p>

<p>প্রার্থনা শেষে চার্চ প্রাঙ্গণে শুরু হয় শুভেচ্ছা বিনিময়। একে অপরকে আলিঙ্গন, করমর্দন ও শুভেচ্ছা জানিয়ে আনন্দ ভাগাভাগি করেন সবাই। শিশুদের কোলাহল, তরুণদের উচ্ছ্বাস এবং প্রবীণদের আন্তরিকতা মিলিয়ে পুরো এলাকা হয়ে ওঠে প্রাণবন্ত।</p>

<p>এছাড়াও দিনটি উপলক্ষে শিশু-কিশোরদের অংশগ্রহণে ছোট পরিসরে সাংস্কৃতিক আয়োজন অনুষ্ঠিত হয়। সেখানে গান, আবৃত্তি ও ধর্মীয় পরিবেশনায় অংশ নেয় তারা। এতে উপস্থিতদের মাঝে বাড়তি আনন্দ যোগ হয়।</p>

<p>গোপালগঞ্জ খ্রিস্টান ফেলোশীপের সভাপতি স্বপন কুমার বিশ্বাস বলেন, ইস্টার শুধু একটি ধর্মীয় উৎসব নয়, এটি নতুন জীবন, ক্ষমা এবং মানবতার প্রতীক। যিশু খ্রিষ্টের পুনরুত্থান আমাদেরকে আশা ও ভালোবাসার পথ দেখায়।</p>

<p>মৌলভীপাড়া এলাকার বাসিন্দা সজল বিশ্বাস বলেন, প্রতি বছর আমরা এই দিনটির জন্য অপেক্ষা করি। ভোরের প্রার্থনায় অংশ নিতে পারাটা আমাদের জন্য অনেক আনন্দের। এই দিনটি আমাদের মনে শান্তি এনে দেয়।</p>

<p>চার্চে প্রার্থনায় অংশ নিতে আসা তরুণ জনি গোমেজ বলেন, &ldquo;ইস্টার আমাদের জন্য নতুনভাবে শুরু করার অনুপ্রেরণা। আমরা সবাই মিলে প্রার্থনা করি, একে অপরের সঙ্গে ভালোবাসা ভাগাভাগি করি। এটাই এই দিনের সবচেয়ে বড় বিষয়।</p>

<p>প্রবীণ অংশগ্রহণকারী অ্যান্থনি রোজারিও বলেন, &ldquo;বর্তমান সময়ে মানুষে মানুষে বিভাজন বাড়ছে। কিন্তু ইস্টার আমাদের শেখায় কীভাবে ক্ষমা করতে হয়, কীভাবে ভালোবাসতে হয়। এই বার্তাটা সবার মধ্যে ছড়িয়ে পড়া দরকার।</p>

<p>খ্রিস্টান ধর্মাবলম্বীদের মতে, ইস্টার সানডে মানবজাতির জন্য আশার প্রতীক। যিশু খ্রিষ্টের পুনরুত্থান মানুষের জীবনে নতুন সম্ভাবনা ও আলোর বার্তা নিয়ে আসে।</p>

<p>ধর্মীয় ভিন্নতা ভুলে এই উৎসব যেন সকলের মাঝে ভালোবাসা, সহমর্মিতা ও সম্প্রীতির চেতনা জাগিয়ে তোলে।</p>

<p>সার্বিকভাবে শান্তিপূর্ণ, আনন্দঘন ও উৎসবমুখর পরিবেশে গোপালগঞ্জে ইস্টার সানডে উদযাপিত হচ্ছে।</p>