<p>বাংলা সিনেমার ইতিহাসে প্রজেনজিৎ চ্যাটার্জি, চিরঞ্জিত চক্রবর্তী ও রঞ্জিত মল্লিক যারা কেবল অভিনেতা নন তারা নিজেরাই একেকটি যুগ। যাদের উপস্থিতি একসময় রুপালি পর্দা কাঁপিয়ে দিয়েছে। এই তিন কিংবদন্তিকে শেষবার একসঙ্গে দেখা গিয়েছিল ১৯৮৪ সালের কালজয়ী ছবি &lsquo;শত্রু&rsquo; তে।&nbsp;অবশেষে চার দশক পর আবারও এক ফ্রেমে ফিরছেন প্রজেনজিৎ, চিরঞ্জিত ও রঞ্জিত মল্লিক।</p>

<p>১৯৮৪ সালে অঞ্জন চৌধুরীর পরিচালনায় নির্মিত &lsquo;শত্র &lsquo;&nbsp;মুক্তির পর বক্স অফিসে যে ঝড় তুলেছিল, তা আজও দর্শকের স্মৃতিতে উজ্জ্বল। এরপর কেটে গেছে দীর্ঘ ৪১ বছরেরও বেশি সময়। এই সময়ের মধ্যে&nbsp;দর্শককে অসংখ্য জনপ্রিয় ও স্মরণীয় চরিত্র উপহার দিয়েছেন এই তিন মহারথী। তবে একসঙ্গে এই তিন মহাতারকাকে আবার একই ছবিতে দেখার স্বপ্ন রয়ে গিয়েছিল অপূর্ণ।</p>

<p>সম্প্রতি&nbsp;এক অনুষ্ঠানে&nbsp;ভারতীয় গণমাধ্যম সূত্রে জানা যায়, রবিবার (১৮ জানুয়ারি) এসভিএফ প্রযোজিত ও চন্দ্রাশিস রায় পরিচালিত &lsquo;বিজয়নগরের হীরে&rsquo; সিনেমার ট্রেইলার প্রকাশ অনুষ্ঠানে উপস্থিত ছিলেন প্রসেনজিৎ চ্যাটার্জি। সেখানেই সাংবাদিকদের এক প্রশ্নের জবাবে তিনি বলেন,&lsquo;আমরা খুব শিগগিরই একটি সিনেমা করব। এটা আমার অনেক দিনের ইচ্ছে। দীপকদা (চিরঞ্জিত চক্রবর্তী) ও রঞ্জিতদার সঙ্গে একসঙ্গে কাজ করতে চাই।&rsquo;</p>

<p>প্রসেনজিতের এই বক্তব্যের রেশ ধরে চিরঞ্জিত চক্রবর্তীও সম্মতি জানান। তিনি বলেন,&lsquo;হ্যাঁ, এটা অনেকদিন ধরেই ও বলছে।&rsquo; তবে কোন সিনেমায় বা কবে এই তিনজন একসঙ্গে পর্দায় ফিরবেন, সে বিষয়ে এখনো নির্দিষ্ট করে কিছু জানাননি কেউই।</p>

<p>এদিকে দীর্ঘ ২৫ বছর পর &lsquo;বিজয়নগরের হীরে&rsquo; ছবিতে আবার একসঙ্গে কাজ করছেন প্রসেনজিৎ চ্যাটার্জি ও চিরঞ্জিত চক্রবর্তী। জনপ্রিয় &lsquo;কাকাবাবু&rsquo; ফ্র্যাঞ্চাইজির চতুর্থ কিস্তি হিসেবে নির্মিত এই ছবি আগামী ২৩ জানুয়ারি প্রেক্ষাগৃহে মুক্তি পেতে চলেছে। সিনেমাটিতে আরও অভিনয় করেছেন আরিয়ান ভৌমিক, রাজনন্দিনী পাল, শ্রেয়া ভট্টাচার্য, অনুজয় চ্যাটার্জি প্রমুখ।</p>

<p>চার দশক পর আবার তিন মহারথীকে একই ফ্রেমে দেখার সম্ভাবনা নতুন করে উসকে দিল বাংলা সিনেমাপ্রেমীদের উত্তেজনা। এখন শুধু সময়ের অপেক্ষা।</p>