<p>সিরাজগঞ্জ শহরে বাড়ি ফেরার পথে বাসচাপায় এক নারীর প্রাণ গেছে। এ দুর্ঘটনার পর রাস্তা অবরোধ করে বিক্ষোভ দেখায় স্থানীয়রা। পরে চালকসহ বাসটি আটক করে পুলিশ।</p>

<p>রোববার (১৫ ফেব্রুয়ারি) সকাল ৯টার দিকে শহরের বিয়ারাঘাট এলাকায় এ দুর্ঘটনা ঘটে।&nbsp;</p>

<p>সিরাজগঞ্জ সদর থানার ওসি শহিদুল ইসলাম বিষয়টি নিশ্চিত করেছেন।&nbsp;</p>

<p>নিহত ৩১ বছর বয়সী আঁখি খাতুন শহরের জুবলী রোডর &lsquo;ফুড কেয়ার হোটেলের&rsquo; স্বত্বাধিকারী ফারুক হোসেনের স্ত্রী।</p>

<p>ওসি শহিদুল বলেন, &lsquo;মেয়েকে মাদ্রাসায় রেখে বাড়ি ফেরার পথে সিরাজগঞ্জ থেকে ঢাকাগামী &lsquo;এসআই&rsquo; পরিবহনের একটি বাস আঁখিকে চাপা দেয়। এতে ঘটনাস্থলেই তার মৃত্যু হয়।&rsquo;</p>

<p>প্রত্যক্ষদর্শীরা বলছেন, এই ঘটনার প্রতিবাদে মালশাপাড়া-মুলিবাড়ি সড়ক অবরোধ করে বিক্ষোভ করেন স্থানীয়রা। পরে পুলিশ গিয়ে পরিস্থিতি নিয়ন্ত্রণে আনে।</p>

<p>এরপর যমুনা সেতু পশ্চিম থানা পুলিশ দুর্ঘটনায় জড়িত বাস ও চালককে আটক করে। আটক ওই চালক শহরের সয়াধানগড়া এলাকার আশরাফুল ইসলাম আশা।</p>

<p>নিহতের মরদেহ স্বজনরা নিয়ে গেছে জানিয়ে ওসি শহিদুল বলেন, এ ঘটনায় অভিযোগ পেলে পরবর্তী আইনগত ব্যবস্থা গ্রহণ করা হবে।</p>