<p>মাদারীপুরের রাজৈরে খাল খনন কাজের উদ্বোধন করা হয়েছে। সোমবার (২৩ ফেব্রুয়ারি) সকাল ১০টার দিকে উপজেলার বাজিতপুর ইউনিয়নের চৌরাশী এলাকায় প্রায় সাড়ে ১১ কিলোমিটার দীর্ঘ এই খনন কাজের উদ্বোধন করেন মাদারীপুর-২ আসনের সংসদ সদস্য ও জেলা বিএনপির সদস্য সচিব জাহান্দার আলী মিয়া।</p>

<p>​উদ্বোধনকালে উপস্থিত ছিলেন রাজৈর উপজেলা নির্বাহী অফিসার (ইউএনও) মোঃ মাহফুজুল হক, স্থানীয় প্রশাসনের কর্মকর্তা এবং বিএনপি ও অঙ্গসংগঠনের নেতা-কর্মীবৃন্দ। খনন কাজ শুরুর প্রাক্কালে প্রকল্পের সফলতা ও জনকল্যাণ কামনায় বিশেষ দোয়া ও মোনাজাত করা হয়। স্থানীয়রা জানান, এই খাল খননের ফলে অত্র অঞ্চলের কৃষি ও পরিবেশ রক্ষায় ইতিবাচক প্রভাব পড়বে।</p>