<p>অমর একুশে বইমেলা ২০২৬-এ গতকাল শনিবার সাপ্তাহিক ছুটি হওয়ায় বেলা ১১টাতেই দর্শনার্থীদের জন্য উন্মুক্ত হয় বইমেলার দুয়ার। আবার ১১টা থেকেই শুরু হয় মেলার শিশুপ্রহর। শিশুদের জন্য এই বিশেষ আয়োজন চলে দুপুর ১টা পর্যন্ত। &nbsp;গত বৃহস্পতিবার অমর একুশে বইমেলার উদ্বোধন করেছেন প্রধানমন্ত্রী তারেক রহমান। পবিত্র রমজান মাসের কারণে এ বছর মেলার সময়সূচিতে এসেছে পরিবর্তন। প্রতিদিন বেলা দুইটা থেকে রাত নয়টা পর্যন্ত মেলা চলবে। শুক্র, শনিবারসহ ছুটির দিনগুলোতে থাকবে শিশুপ্রহর।</p>

<p>বইমেলায় মাসজুড়ে শিশুপ্রহরে পাপেট শো করছে কাকতাড়ুয়া পাপেট থিয়েটার। গতকাল শনিবার মেলার দ্বিতীয় শিশুপ্রহর। বেলা সাড়ে এগারোটা ছিল তীব্র রোদ, শিশুরা আশ্রয় নিয়েছে পাপেট শোর মঞ্চের পাশের খেজুরগাছের ছায়ায়। সেখান থেকে শিশুরা একটু পর পর উঁকি দিয়ে দেখছে পাপেট শো শুরু হয়ে গেলো কি না! হঠাৎ পাপেট মঞ্চ থেকে বেজে উঠল &lsquo;আমরা করবো জয়...&rsquo;। শিশুরা নানা দিক থেকে ছুটে আসতে শুরু করল। কেউ বাবা আবার কেউ মায়ের আঙুল ধরে জড়ো হলো মঞ্চের সামনে। বিছানো পাটির ওপর বসে পড়ে শিশুরা। পাপেট চরিত্র &lsquo;আলো&rsquo; ও &lsquo;ব্লু&rsquo; সবাইকে স্বাগত জানিয়ে জিজ্ঞেস করল, &lsquo;কারা আমাদের বন্ধু হতে চাও?&rsquo; শিশুরা চিৎকার করে জানাল &lsquo;আমরা&hellip;&rsquo;।</p>

<p>এরপর &lsquo;বুলবুল পাখি ময়না টিয়ে...&rsquo; গান দিয়ে শুরু হলো পাপেট শো অপু&ndash;দীপুর গল্প। একে একে এলো অপু, দীপু, তাদের মা, ছাগল, মৌমাছি। শিশুরা রোদের তীব্রতা উপেক্ষা করে উপভোগ করছিল এই পরিবেশনা। রোদ থেকে বাঁচতে ছোট্ট এক মেয়েকে মাথার ওপর ধরে থাকতে দেখা গেল অবনীন্দ্রনাথ ঠাকুরের বই ক্ষীরের পুতুল। মেয়েটি হাত তালি দিয়ে গানে গলা মেলাতে সে বই তুলে দিল বাবার হাতে। বাবা বইটি মেয়ের মাথার ওপর ধরে রাখলেন ছায়া দিতে।</p>

<p>শো&ndash;এর শেষে এল বড় পুতুল ইতু ও বাঘ আকৃতির বেঙ্গল মামা। সব শিশু ছুটে গেল পুতুল দুটির দিকে। কেউ ছুঁয়ে দেখছে, কেউ আবার তাদের সঙ্গে তুলছে ছবি। এ সময় গান বাজছে &lsquo;চলছে গাড়ি ঠিক ঠিক, টা টা বাই বাই...&rsquo;</p>