<p>মাটি কেটে খাল খনন কর্মসূচি উদ্বোধন করেছেন প্রধানমন্ত্রী তারেক রহমান।</p>

<p>সোমবার (১৬ মার্চ) দুপুর ১২টার দিকে&nbsp;দিনাজপুরের কাহারোল উপজেলার বলরামপুরের সাহাপাড়া খাল খননের মাধ্যমে এই কর্মসূচি শুরু করেন তিনি। এ সময় খালপাড়ে একটি বৃক্ষ রোপণ করেন প্রধানমন্ত্রী।</p>

<p>বিএনপির নির্বাচনি প্রতিশ্রুতি অনুযায়ী আগামী পাঁচ বছরে সারাদেশে ২০ হাজার কিলোমিটার নদী, নালা, খাল ও জলাধার খনন ও পুনঃখননের পরিকল্পনা হাতে নিয়েছে। সংশ্লিষ্ট কর্মকর্তারা জানান, প্রথম পর্যায়ে দেশের ৫৪টি স্থানে এ কর্মসূচি শুরু হচ্ছে। এই প্রকল্প বাস্তবায়নের মাধ্যমে জলাবদ্ধতা নিরসন, সেচব্যবস্থার উন্নয়ন এবং কৃষি উৎপাদন বাড়াতে সহায়ক হবে।</p>

<p>এর আগে, কর্মসূচি উদ্বোধন করতে সকালে ঢাকা থেকে বিমানযোগে নীলফামারীর সৈয়দপুর বিমানবন্দরে এসে পৌঁছান তারেক রহমান। সেখান থেকে সকাল ১০টা ২০ মিনিটে বুলেটপ্রুফ বাসে করে দিনাজপুরের কাহারোল উপজেলার উদ্দেশ্যে রওনা হন তিনি। এ সময় বিমানবন্দরে তাকে একনজর দেখতে ভিড় করেন বিএনপির নেতাকর্মীরা। তারেক রহমানের আগমন উপলক্ষে কাহারোল উপজেলার বলরামপুরে উৎসবের আমেজ বিরাজ করছে।</p>