<p>সৌদি আরব ফেরত প্রবাসী খোকন মাঝি (৩৭) রাজধানীর শাহজালাল আন্তর্জাতিক বিমানবন্দর থেকে বাড়ির উদ্দেশে রওনা হওয়ার পর রহস্যজনকভাবে নিখোঁজ হয়েছেন। তিনি ঝালকাঠির নলছিটি উপজেলার বেরনবাড়িয়া গ্রামের বাসিন্দা। এ ঘটনায় পরিবারের মধ্যে চরম উদ্বেগ বিরাজ করছে।</p>

<p>পরিবার সূত্রে জানা গেছে, চার বছর প্রবাস জীবন শেষে গত ১৩ ফেব্রুয়ারি রাত ১২টা ৪০ মিনিটে তিনি শাহজালাল আন্তর্জাতিক বিমানবন্দর-এ অবতরণ করেন। ভোর রাত ৩টার দিকে বিমানবন্দর ত্যাগ করে বাড়ির উদ্দেশে রওনা দেন। এরপর থেকেই তার সঙ্গে পরিবারের যোগাযোগ বিচ্ছিন্ন হয়ে যায়।</p>

<p>খোকন মাঝির স্ত্রী নাজমীন আক্তার জানান, পরে তারা জানতে পারেন অচেতন অবস্থায় তাকে ঢাকার দোলাইপাড় বড় মাদ্রাসা এলাকায় ফেলে রেখে যায় অজ্ঞাত কয়েকজন ব্যক্তি। জ্ঞান ফেরার পর তিনি বমি করেন এবং স্থানীয় লোকজন তাকে রিকশায় করে বরিশাল এক্সপ্রেস বাস কাউন্টারে পাঠিয়ে দেন। তবে এরপর থেকে তার আর কোনো খোঁজ পাওয়া যাচ্ছে না।</p>

<p>পরিবারের অভিযোগ, এ ঘটনার পর দুটি অপরিচিত নম্বর থেকে ফোন করে ৩০ হাজার টাকা দাবি করা হয়। টাকা না দিলে তাকে জেলে পাঠিয়ে দেওয়ার হুমকি দেওয়া হয়। এরপর থেকে মোবাইল ফোন বন্ধ রয়েছে।</p>

<p>এ বিষয়ে পরিবারের পক্ষ থেকে আইনশৃঙ্খলা রক্ষাকারী বাহিনীর সহায়তা চাওয়া হয়েছে। তারা দ্রুত খোকন মাঝিকে উদ্ধার ও ঘটনার সঙ্গে জড়িতদের শনাক্ত করে আইনের আওতায় আনার দাবি জানিয়েছেন। স্থানীয়রা ধারণা করছেন, প্রবাসী ফেরত হওয়ায় তাকে টার্গেট করে প্রতারকচক্র এ ঘটনা ঘটিয়ে থাকতে পারে।</p>

<p>কাওছার আল হাবীব/এদিন&nbsp;</p>