<p>গত দুই দশক ধরে নানা আলোচনা ও বিতর্কের কেন্দ্রে থাকা বিশেষ বাহিনী র&zwnj;্যাপিড অ্যাকশন ব্যাটালিয়ান (র&zwnj;্যাব) বিলুপ্ত না করে আমূল পরিবর্তনের সিদ্ধান্ত হিসেবে নতুন নাম করা হচ্ছে স্পেশাল ইন্টারভেনশন ফোর্স বা &lsquo;এসআইএফ।&rsquo;&nbsp;</p>

<p>মঙ্গলবার (৩ ফেব্রুয়ারি) স্বরাষ্ট্র মন্ত্রণালয়ে সাংবাদিকদের সাথে মতবিনিময়কালে স্বরাষ্ট্র উপদেষ্টা এই বিষয়টি জানিয়ে বলেন, &lsquo;ইতোমধ্যে এই ব্যাপারে প্রধান উপদেষ্টা অনুমোদন দিয়েছেন। শিগগিরই একটি সরকারি আদেশ জারি হবে।&rsquo;</p>

<p>নামের সঙ্গে পোশাকেও পরিবর্তন আসছে জানিয়ে স্বরাষ্ট্র উপদেষ্টা বলেন, &lsquo;ইতোমধ্যে সিদ্ধান্ত নেওয়া হয়েছে। এসআইএফ সদস্যদের নতুন পোশাকে দেখতে পাবেন।&rsquo;</p>

<p>জাতিসংঘের পাশাপাশি বিভিন্ন মানবাধিবকার সংগঠন বহুদিন ধরে পুলিশের বিশেষ বাহিনী র&zwnj;্যাব বিলুপ্ত করার আহ্বান জানিয়ে এলেও তার বদলে নাম বদল করার সিদ্ধান্ত নিয়েছে সরকার।</p>

<p>বিএনপি নেতৃত্বাধীন চার দলীয় জোট সরকারের সময় জঙ্গিবাদের উত্থান ও আইনশৃঙ্খলার ক্রমাগত অবনতির মধ্যে ২০০৪ সালের ২৬ মার্চ পুলিশ, সেনাবাহিনী, নৌবাহিনী, বিমান বাহিনী, আনসার ও ভিডিপি, বিজিবি ও কোস্ট গার্ড সদস্যদের নিয়ে গঠিত হয় বিশেষ বাহিনী র&zwnj;্যাব ।</p>

<p>পরে &lsquo;ক্রসফায়ার&rsquo; ও &lsquo;বন্দুকযুদ্ধের&rsquo; নামে শতশত বিচারবহির্ভূত হত্যাকাণ্ডের অভিযোগ র&zwnj;্যাবের বিরুদ্ধে। বিএনপির পর আওয়ামী লীগের সময়ও এর ধারাবাহিকতা দেখা যায়।</p>

<p>আন্তর্জাতিক মানবাধিকার সংস্থা হিউম্যান রাইটস ওয়াচ একাধিকবার র&zwnj;্যাব ভেঙে দেওয়ার আহ্বান জানালেও বাংলাদেশ সরকার তাতে সাড়া দেয়নি। এমনকি খালেদা জিয়াও পরে আওয়ামী লীগ আমলে র&zwnj;্যাব বিলুপ্ত করার দাবি জানিয়েছিলেন।</p>

<p>২০২১ সালের ডিসেম্বরে মানবাধিকার গুরুতর লঙ্ঘনের অভিযোগে র&zwnj;্যাব এবং এর কয়েকজন সাবেক ও বর্তমান কর্মকর্তার বিরুদ্ধে যুক্তরাষ্ট্র সরকার নিষেধাজ্ঞা দেওয়ায় র&zwj;্যাবের &lsquo;ক্রসফায়ার&rsquo; প্রায় বন্ধ হয়ে যায়।</p>

<p>সর্বশেষ ২০২৪ সালের ছাত্র আন্দোলনের সময় মানবাধিকার লঙ্ঘনের ঘটনা নিয়ে প্রতিবেদনে জাতিসংঘের মানবাধিকার কার্যালয়&ndash;ওএইচসিএইচআর র&zwnj;্যাব বিলুপ্তির পাশাপাশি বর্ডার গার্ড বাংলাদেশকে (বিজিবি) কেবল সীমান্তরক্ষা এবং প্রতিরক্ষা গোয়েন্দা পরিদপ্তরকে কেবল সামরিক গোয়েন্দা তৎপরতার মধ্যে সীমাবদ্ধ রাখার সুপারিশ করে।</p>

<p>সেসব আহ্বানে সাড়া না দিয়ে র&zwnj;্যাব গঠনের ২২ বছর পর মুহাম্মদ ইউনূস নেতৃত্বাধীন অন্তর্বর্তী সরকার এ বাহিনীর নাম পরিবর্তন করল সরকার।</p>