<p>ত্রয়োদশ জাতীয় সংসদ নির্বাচনে সিলেটের ছয়টি সংসদীয় আসনে মনোনয়নপত্র জমা দিয়েছেন ৪৭ জন প্রার্থী। শনিবার (৩ জানুয়ারি) যাচাই-বাছাই শেষে ৩৫ জনের মনোনয়নপত্র বৈধ বলে ঘোষণা করেন জেলা রিটার্নিং কর্মকর্তা। এ ছাড়া ৭ প্রার্থীর মনোনয়নপত্র বাতিল এবং ৫ জনের মনোনয়ন স্থগিত করা হয়েছে।&nbsp;</p>

<p>রোববার (৪ জানুয়ারি) স্থগিত পাঁচজনের বিষয়ে সিদ্ধান্ত জানানো হবে বলে জানিয়েছেন সিলেট জেলা রিটার্নিং কর্মকর্তা ও জেলা প্রশাসক মো. সারওয়ার আলম।</p>

<p>এদিকে, মনোনয়নপত্র স্থগিত ৫ জনের মধ্যে দুজন বিএনপির প্রার্থী। এদের একজন সিলেট-৩ আসনের প্রার্থী এমএ মালিক ও অপরজন সিলেট-৬ আসনের প্রার্থী ফয়সল চৌধুরী। হলফনামায় নিজেকে &lsquo;স্বশিক্ষিতি&rsquo; আর পেশা &lsquo;কিছুই না&rsquo; লিখে আলোচিত এমএ মালিক দ্বৈত নাগরিকত্ব সংক্রান্ত কাগজপত্র যাচাই-বাছাইয়ের জন্য তার মনোনয়নপত্র স্থগিত করা হয়। এমএ মালিক দীর্ঘদিন যুক্তরাজ্যে ছিলেন এবং যুক্তরাজ্য বিএনপির সভাপতির দায়িত্বেও ছিলেন।</p>

<p>গত বছর ৫ আগস্ট পটপরিবর্তনের পর তিনি দেশে আসেন। বিএনপি থেকে সিলেট-৩ আসনে তাকে মনোনয়ন দেওয়া হয়। নির্বাচন কমিশনে মনোনয়নপত্রের সাথে জমা দেওয়া হলফনামায় এমএ মালিক জানিয়েছেন, তিনি যুক্তরাজ্যের নাগরিকত্ব ত্যাগ করেছেন। তবে এ সংক্রান্ত কাগজপত্র জমা দেননি মালিক।</p>

<p>আর সিলেট-৬ আসনে বিএনপির প্রার্থী ফয়সল আহমদ চৌধুরীর মনোনয়ন পত্র স্থগিত করা হয়েছে আয়কর সংক্রান্ত কাগজ জমা না দেওয়ায়। এ আসনে দুই জনকে বিএনপির পক্ষ থেকে মনোনয়ন দেওয়া হয়েছিলো। ফয়সলের মনোনয়ন স্থগিত হলেও বৈধ ঘোষিত হয় বিএনপির অপর প্রার্থী এমরান আহমদ চৌধুরীর।</p>

<p>দ্বৈত নাগরিকত্ব সংক্রান্ত কাগজপত্র নিয়ে জটিলতার কারণে সিলেট-১ আসনের এনসিপির প্রার্থী এহতেশামুল হকেরও মনোনয়নপত্র স্থগিত করা হয়েছে। দীর্ঘদিন যুক্তরাজ্যে থাকা এহেতেশামুল হকের হলফনামা থেকে জানা গেছে, তিনি চলতি বছরের ২২ অক্টোবর যুক্তরাজ্যের নাগরিকত্ব ত্যাগ করেছেন। তবে রিটার্নিং কর্মকর্তা জানান, দ্বৈত নাগরিকত্ব সংক্রান্ত কাগজপত্র যাচাই-বাছাই শেষে রোববার (৪ জানুয়ারি) এ ব্যাপারে সিদ্ধান্ত জানানো হবে।</p>

<p>সিলেট-২ আসনে স্বতন্ত্র প্রার্থী আবরার ইলিয়াসের মনোনয়নপত্র বাতিল করা হয়েছে। এ আসনে &lsquo;নিখোঁজ&rsquo; বিএনপি নেতা এম ইলিয়াস আলীর পরিবারের দুই সদস্য মনোনয়নপত্র জমা দিয়েছিলেন। এরমধ্যে বিএনপির মনোনিত প্রার্থী ইলিয়াস আলীর সহধর্মিণী তাহসিনা রুশদী লুনার মনোনয়নপত্র বৈধ ঘোষণা করেছেন রিটার্নিং কর্মকর্তা। তবে স্বতন্ত্র প্রার্থী হওয়া লুনার ছেলে আবরার ইলিয়াসের মনোনয়ন পত্র বাতিল করা হয়েছে।</p>

<p>সিলেট-২ আসনের স্বতন্ত্র প্রার্থী আব্দুস শহিদেরও মনোনয়ন বাতিল করা হয়েছে। এছাড়া সিলেট-৩ আসনে দুই স্বতন্ত্র প্রার্থী মোস্তাকিম রাজা এবং মাইনুল বাকরের মনোনয়ন পত্র বাতিল করা হয়েছে। এক শতাংশ ভোটারের দেওয়া তথ্যে গরমিল থাকায় তাদের মনোনয়নপত্র বাতিল হয়।</p>

<p>এই তিনজন ছাড়াও সিলেট-৪ আসনে&nbsp;জাতীয় পার্টির প্রার্থী মুজিবুর রহমানের মনোনয়নপত্র স্থগিত ও ইসলামী আন্দোলন বাংলাদেশের প্রার্থী মাওলানা সাঈদ আহমদের মনোনয়ন বাতিল করা হয়। সিলেট-৬ আসনে গণঅধিকার পরিষদের প্রার্থী জাহিদুর রহমানের মনোনয়নপত্র স্থগিত এবং স্বতন্ত্র প্রার্থী ফখরুল ইসলামের মনোনয়নপত্র বাতিল করা হয়েছে।</p>

<p>সিলেট-৫ আসনে জাতীয় পার্টির প্রার্থী সাঈফুদ্দিন খালেদের মনোনয়নপত্র বাতিল করা হয়।</p>

<p>সিলেট-১ আসন (সিলেট করপোরেশন ও সদর উপজেলা) আসনে বিএনপির প্রার্থী দলের চেয়ারপারসনের উপদেষ্টা খন্দকার আবদুল মুক্তাদির, জামায়াতে ইসলামীর প্রার্থী ও জেলা আমির মাওলানা হাবিবুর রহমান, কমিউনিস্ট পার্টির মোহাম্মদ আনোয়ার হোসেন, বাসদের প্রণব জ্যোতি পাল, ইনসানিয়াত বিপ্লব বাংলাদেশের মো. শামীম মিয়া, গণঅধিকার পরিষদের আকমল হোসেন, ইসলামী আন্দোলন বাংলাদেশের মাহমুদুল হাসান, খেলাফত মজলিসের তাজুল ইসলাম হাসান এবং সমাজতান্ত্রিক দল (মার্কসবাদী)-এর সঞ্জয় কান্তি দাসের মনোনয়ন বৈধ ঘোষণা করা হয়েছে।</p>

<p>সিলেট-২ (বিশ্বনাথ ও ওসমানীনগর) আসনে বিএনপির প্রার্থী তাহসীনা রুশদীর লুনা, গণফোরাম প্রার্থী মো. মুজিবুল হক, জামায়াতে ইসলামীর প্রার্থী মো. আব্দুল হান্নান, জাতীয় পার্টির প্রার্থী মাহবুবুর রহমান চৌধুরী, খেলাফত মজলিস প্রার্থী মুহাম্মদ মুনতাছির আলী, গণঅধিকার পরিষদের জামান আহমদ সিদ্দিকী ও ইসলামী আন্দোলন এর প্রার্থী মো. আমির উদ্দিনের মনোনয়নপত্র বৈধ ঘোষণা করা হয়েছে।</p>

<p>সিলেট-৩ (ফেঞ্চুগঞ্জ- দক্ষিণ সুরমা ও বালাগঞ্জ) আসনে জামায়াতে ইসলামীর প্রার্থী লাকমান আহমদ, জাতীয় পার্টির মোহাম্মদ আতিকুর রহমান, জাতীয় নাগরিক পার্টির (এনসিপি) নুরুল হুদা জুনেদ, খেলাফত মজলিস প্রার্থী দিলওয়ার হোসাইন, ইসলামী আন্দোলন এর প্রার্থী রেদওয়ানুল হক চৌধুরী, বাংলাদেশ খেলাফত মজলিস প্রার্থী মুসলেহ উদ্দীন রাজুর মনোনয়নপত্র বৈধ ঘোষণা করা হয়েছে।</p>

<p>সিলেট-৪ (জৈন্তাপুর, গোয়াইনঘাট ও কোম্পানীগঞ্জ) আসনে বিএনপির প্রার্থী আরিফুল হক চৌধুরী, জামায়াতে ইসলামীর প্রার্থী মো. জয়নাল আবেদীন, জাতীয় নাগরিক পার্টির (এনসিপি) মো. রাশেদ উল আলম, গণঅধিকার পরিষদ এর জহিরুল ইসলাম, খেলাফত মজলিস এর প্রার্থী মুফতি আলী হাসান উসামার মনোনয়নপত্র বৈধ ঘোষণা করা হয়।</p>

<p>সিলেট-৫ (জকিগঞ্জ ও কানাইঘাট) আসনে জমিয়তে উলামায়ে ইসলাম বাংলাদেশ প্রার্থী উবায়দুল্লাহ ফারুক, বাংলাদেশ জামায়াতে ইসলামীর হাফিজ মো. আনওয়ার হোসাইন খান, স্বতন্ত্র প্রার্থী মামুনুর রশীদ, বাংলাদেশ মুসলীম লীগ এর মো. বিলাল উদ্দিন ও খেলাফত মজলিস এর প্রার্থী মুফতি মোহাম্মদ আবুল হাসান এর মনোনয়নপত্র বৈধ ঘোষণা করা হয়।</p>

<p>সিলেট-৬ (বিয়ানীবাজার ও গোলাপগঞ্জ) আসনে বিএনপির প্রার্থী এমরান আহমদ চৌধুরী, জামায়াতে ইসলামীর প্রার্থী মোহাম্মদ সেলিম উদ্দিন, জাতীয় পার্টি মোহাম্মদ আব্দুন নূর এর মনোনয়নপত্র বৈধ ঘোষিত হয়েছে।</p>

<p>নির্বাচনের তফসিল অনুযায়ী, মনোনয়ন যাচাই-বাছাই কার্যক্রম চলবে রোববার (৪ জানুয়ারি) পর্যন্ত। আপিল শুরু হবে আগামী ৫ জানুয়ারি। চলবে ১১ জানুয়ারি পর্যন্ত।</p>