<p>সুন্দরবন সংলগ্ন শরণখোলায় মাছের ঘেরের জালে আটকা পড়েছে একটি বিরল প্রজাতির ঈগল। আহত ঈগলটিকে উদ্ধার করে সুস্থতার জন্য নিবিড় পরিচর্যা করা হচ্ছে।&nbsp;</p>

<p>বৃহস্পতিবার (২৬ ফেব্রুয়ারি) দুপুরে উপজেলার রায়েন্দা গ্রামের মো. জাকির মিরের বাড়ির ঘেরের জালে ঝুলতে থাকা ঈগলটি দেখতে পেয়ে এলাকাবাসী স্বেচ্ছাসেবী সংগঠন ওয়াইল্ড টিমকে খবর দেন।</p>

<p>খবর পাওয়ার পর ওয়াইল্ড টিমের উদ্ধারকারী দল ঘটনাস্থলে পৌঁছে আহত ঈগলটিকে নিরাপদে উদ্ধার করে। উদ্ধারকালে পাখিটি দুর্বল ও আতঙ্কিত অবস্থায় ছিল বলে জানা গেছে।</p>

<p>ওয়াইল্ড টিমের টিম লিডার আলম হাওলাদার জানান, উদ্ধারকৃত ঈগলটির বাম পায়ে আঘাত ও ক্ষত রয়েছে। তাৎক্ষণিকভাবে প্রাথমিক চিকিৎসা দেওয়া হয়েছে এবং বর্তমানে নিবিড় পর্যবেক্ষণে রাখা হয়েছে।</p>

<p>তিনি বলেন, পাখিটি সম্পূর্ণ সুস্থ হয়ে উঠলে আবারও প্রকৃতির মাঝে অবমুক্ত করা হবে।</p>