<p>পটুয়াখালীর বাউফলে বিপুল ভোটে বিজয়ের পর উপজেলার ঐতিহাসিক পাবলিক মাঠে আয়োজিত বিশাল শুকরিয়া সমাবেশ জনসমুদ্রে পরিণত হয়। চারদিকে ছিল উৎসবের আমেজ, কৃতজ্ঞতা আর নতুন প্রত্যয়ের উচ্চারণ।</p>

<p>রোববার (২২ ফেব্রুয়ারি) অনুষ্ঠিত এ সমাবেশে প্রধান অতিথির বক্তব্যে ড. শফিকুল ইসলাম মাসুদ বলেন, &lsquo;আমি আপনাদের সেবক; আর প্রকৃত এমপি হলেন বাউফলের সাড়ে চার লক্ষ মানুষ। আপনারা ব্যক্তি মাসুদকে নয়&mdash;ইনসাফভিত্তিক, চাঁদাবাজমুক্ত, মাদকমুক্ত ও দুর্নীতিমুক্ত বাউফল গড়ার স্বপ্নকে ভোট দিয়েছেন।&rsquo;</p>

<p>তিনি আরও বলেন, &lsquo;ব্যক্তি মাসুদকে পরাজিত করা যেতে পারে, কিন্তু বাউফলবাসীকে পরাজিত করা সম্ভব নয়। কোনো ষড়যন্ত্রই আর আপনাদের বিজয় ছিনিয়ে নিতে পারবে না।&rsquo;</p>

<p>বাউফলবাসীর প্রতি গভীর কৃতজ্ঞতা জানিয়ে মাসুদ আবেগঘন কণ্ঠে বলেন, &lsquo;অনেকে আমার জন্য দোয়া করেছেন, রোজা রেখেছেন, হামলা-মামলার শিকার হয়েছেন&mdash;তবুও আপনারা বিজয় ছিনিয়ে এনেছেন। আল্লাহ আমাদের নিরাপত্তার চাদরে ঢেকে রেখেছেন।&rsquo;</p>

<p>অপপ্রচারের বিরুদ্ধে সতর্কবার্তায় অভিযোগ শফিকুল ইসলাম বলেন, &lsquo;বিভিন্ন ঘটনাকে বিকৃতভাবে উপস্থাপন করে সামাজিক যোগাযোগমাধ্যমে বিভ্রান্তিকর ভিডিও প্রচার করা হচ্ছে। তবে জনগণ এসব অপপ্রচারে বিভ্রান্ত হবে না।&rsquo;</p>

<p>সাংবাদিকদের উদ্দেশে তিনি বলেন, &lsquo;সঠিক তথ্য তুলে ধরুন। নইলে সাংবাদিকতা ছেড়ে রাজনীতির মঞ্চে চলে আসুন।&rsquo;</p>

<p>ইশতেহারের অঙ্গীকার পুনর্ব্যক্ত করে তিনি ঘোষণা দেন ৬০ দিনের মধ্যে মাদক নির্মূলে কার্যকর পদক্ষেপ ৯০ দিনের মধ্যে দুর্নীতিবিরোধী দৃশ্যমান উদ্যোগ গ্রহণ করা হবে। তিনি জানান, ইতোমধ্যে পুলিশ প্রশাসন ও উপজেলা প্রশাসনের সঙ্গে সমন্বয় সভা অনুষ্ঠিত হয়েছে।</p>

<p>ঐক্যবদ্ধ সমাজ গঠনের আহ্বান তিনি বলেন, &lsquo;সমাজের রন্ধ্রে রন্ধ্রে চাঁদাবাজি, মাদক ও দুর্নীতি ঢুকে পড়েছে। এগুলো নির্মূল করতে সময় লাগবে। যেমন একজন মালীকে সতর্ক থাকতে হয়&mdash;হুতুম পেঁচা যেন বাগান নষ্ট করতে না পারে; তেমনি বাউফলবাসীকেও মালীর ভূমিকায় অবতীর্ণ হতে হবে।&rsquo;</p>

<p>সমাবেশ শেষে দেশ ও জাতির কল্যাণ কামনায় দোয়া ও মোনাজাত অনুষ্ঠিত হয়।</p>

<p>উপজেলা আমির মাওলানা মো. ইসহাক মিয়ার সভাপতিত্বে আয়োজিত এ সমাবেশে বিশেষ অতিথি হিসেবে উপস্থিত ছিলেন জেলা ও স্থানীয় পর্যায়ের নেতৃবৃন্দ। এছাড়া বিভিন্ন শিক্ষাপ্রতিষ্ঠানের প্রধান, শিক্ষক-শিক্ষার্থী, সুধীজন এবং প্রিন্ট ও ইলেকট্রনিক মিডিয়ার সাংবাদিকরা অংশ নেন।</p>

<p>নবনির্বাচিত সংসদ সদস্য ড. শফিকুল ইসলাম মাসুদকে বিভিন্ন সংগঠন ও প্রতিষ্ঠানের পক্ষ থেকে ফুলেল শুভেচ্ছায় বরণ করা হয়।</p>